url: =Easter Sunday Thawhkik ni-(4/4/2021) – Zomi Agape Church Inc\nEaster Sunday Thawhkik ni-(4/4/2021)\nZomi Agape Church Inc > Zomi Agape Church Blog > Hunzatna > Easter Sunday Thawhkik ni-(4/4/2021)\nApril 17, 2021 by Mary San Hunzatna\n1Sabbath ni khit, Nipi ni zingsang khua hong vak kuan ciangin Magdala khuami Mary le adang Mary, daihawh dingin a va pai uh hi. 2Thakhatin zin nakpitakin hong ling hi. Topa’ vantungmi khat, vantung panin hong paisuk a, han hukna suang a likkhiat khit ciangin a tungah a tu hi. 3Ama mel, khuaphialep tawh kibang a, a puan zong vuk bangin a pak hi. 4Hancingte in kihtalua uh ahih manin lingin a sibup uh hi.5Ahi zongin tua vantungmi in numeite kiangah, “Lau kei un. Singlamteh tungah a kithat Jesuh a zong na hihlam uh ka thei hi. 6Hih lai-ah amah om nawn lo hi. A gensa bangin thokik khinta hi. Hong pai unla, amah a kisialna mun hong en un. 7Tu-in manlang takin va ciah unla, a nungzuite kiangah, ‘Sihna panin Jesuh kithosak khin a, Galilee gam note mai-ah a pai ding hi. Tua lai-ah amah na mu ding uh hi,’ ci-in va gen un. Hih ka hong gen thute hoihtakin ciamteh un,” a ci hi. 8Tua ahih manin numeite zong laukawm, nuamkawmin nungzuite kiangah hih thu a ko dingin a taipah uh hi. 9Jesuh in lampi-ah tua numeite na dawntuahin, “Lungnuam un!” ci-in a na hopih hi. Numeite in zong Jesuh a khe-ah lenin a bia uh hi. 10Tua ciangin Jesuh in amaute kiangah, “Lau kei un. Pai unla, Galilee gamah ka sanggamte a pai nadingin va gen un. Tua lai-ah kei hong mu ding uh hi,” a ci hi.\nIh Topa a thawh kik ni,hun sung ah vantung mi ten a pu lak kammal thu(3) te\n1. Lau kei un (Matthai 28:5-8)\nLeitung ah lau thei na ding tam pi tak om a,ih lau na hun zong ki bang lo a, pawl khat ten si kha, pawl khat ten mai lam a ding lau in,pawl khat ten mi lau in,pawl khat ten palik te lau in lautheih na ding leitung ah tampi tak om ding in,tua te tung ah tuni in ah ih Topa in lau kei un,no te a ding ken ong sem khin ing,gualzo khin ing ong ci a hi hi.\nNa nuntak na sung ah innkuan sung ei zong, mailam a ding ei zong lau kei un ong ci tawntung Topa hi.\nInn lei ding pawlkhat te bang lei ding ci zel, khawl zel,tua ciang ngaih sun kik zel,mawtaw thak la nuam a hih hang a bang lo khat teng ngaih sun lau zel,lau theih na ding tam pi om hi\nA hih hang Topan nang mah tung gualzawh na ong pia khin ta hi.\nA mah gualzawh na pen,ei gualzawh na hi.\nTuni in ah na mailam a ding a lau kha hiam ,Topan na lian pi nang a ding sem khin ta hi.\nSih na zo a, A tho kik pa, leitung van tung a nei pa ,hui pi te tui gual te a dai sak pa ,ni kha ak si te sing kung lo pa te,khua hun te a mah deih bang ong hei sak diam diam pa nang tawh hong om khawm uh a hi hi.\nIh nuntak na sung ah up na tawh,A nunta Pasian en kawm in, kal suan in ih nuntak leh ei te a ding in ,ih mai ah ni sim in ,gualzawh na ong koih sak ih Topa a hi hi.\nTuni in Topa na kiang ah ong om lam nang tawh ong om khawm lam khak kei leh lau kha mah ni teh ,lung hi mawh kha mah ni teh ,na lungsim zong maitai zo lo mah ding hi teh,a hi zong in ah Topa kei ong om khawm hi.Topa kei tawh ong om khawm hi.\nMatthai 28:5 Ahi zongin tua vantungmi in numeite kiangah, “Lau kei un. Singlamteh tungah a kithat Jesuh a zong na hihlam uh ka thei hi.\nIh Topan lau kei un a cih tak ciang in ah a ong mawk nu siat hi lo in ah ,ei tawh ong om khawm tawntung pa\nIh Topan ih om om na ah ei tawh ong om khawm den hi cih phawk tawntung ding hi hang.\n2.Topa in nang kei ong thei hi.Nang ong thei pa,kei ong theih pa ih Topa a hi hi\nOng theih na tung tawn in ah lau ken ong ci tawntung ih Topa hi.\nTopa aw, nangmah in\nkei na hong entel a,\nnong thei khin hi.\n2Nangmah in ka heksukna,\nka hektohnate na thei hi.\nNangmah in ka ngaihsutnate\ngamlapi pek panin na thei hi.\n3Nangmah in ka sep laitak ahi a,\nka khawl laitak ahi zongin na hong mu a,\nka gamtatna khempeuh\na vekpi-in na thei hi.\n4 Topa aw, kam khat bek nangawn\nka paukhiat ma-in,\nnangmah in ka gen dingteng\na vekpi-in na thei khin hi.\n5Nangmah in ka nung le\nka mai-ah nong dal a,\nna thahatna tawh kei na hong hu hi.\n6Tua bangin kei nong theihna pen\nkei a dingin lamdang lua mahmah a,\nthuthuk lua ahih manin\nkei’ theihtel zawh ding hi lo hi.\nTuni in ah lau ken ong mawk cih hi lo a,nang ong theih ka hih man in,nang ong om pih ka hih man in lau ken ong ci hi.\nNa nuntak na sung ah, na maban ah sep ding, gel ding ,na vision khempeuh te tu kum tak ciang in tua sem ding ,tu kum tak ciang hih bang sem ding cih gel na tampi tak nei khin ding hi teh,tua te tung ah na gualzawh theih na ding in,tua na sep ding tak ciang in na lung hiang kha thei mah ni teh, a hih hang Topan ong om pih khin ta ,Topa ong nei khin ta a hih man in Topa tawh kalsuan khawm in ah sem in bawl peuh leh cin ,gualzawh na ,matun na a ngah ding nu & pa ih hi hi.\nTopa ei tawh ong om khawm a hih man in ah lau ken ong ci a hi hi\n3.Amah kei hong kem hi\nLau ken ong mawk cih lo a, ong kem takpi pa a hih na tuni in ah mu theih hi hang\nmualtung lam ka ento hi.\nKeimah huhna koi lai pan\nhong pai ding ahi hiam?\n2Van le lei a bawl Topa’ kiang panin\nkeimah huhna hong pai hi.\n3Amah in ka khe taalsak lo ding a,\nkei hong kem pa lusu lo ding hi.\n4En un, Israel a kem pa lusu lo a,\nzong ihmu lo hi.\n5 Topa in nang hong cing ding a,\nnangmah a hong hu dingin\nna kiangah hong om hi.\n6Sunin ni in nang hong gimsak lo ding a,\nzanin kha in zong\nnang hong sukha lo ding hi.\n7 Topa in siatna khempeuh panin\nnang hong kem ding hi.\n8 Topa in tua kipan a tawntungin\nna vaksuk na vaktohna-ah\nSun in gim na tuam tuam,Zan in ih muh khak loh, kha gilo te na sep na tuam tuam te in ong nawk nuam ding, a hih hang Topan ong kem a hih man in zingsang khua vak pha te, a hun zui in ah ni khat khit ni khat Topan ong kal suan pih, ong zawh pih in 2020 ong zawh pih in 2021 ah kha 4 na a hi ,Nipi masa ciang bang ong kal suan pih ,ih Topa a hi hi.\nA bei sa ih nuntak na te ong cing ong kem a,ong makai thupha ong pia Pasian ,ih muh nai loh ih mai ah zong ,a mah nop na ,a mah kiang pan ong pai daih na ,ong kep na ,ong cing na te tawh ni sin ih nuntak na ah tahuan ong la ding pa a hi hi.\nTua a hih man in a mah sung ah ih nun tak na te ap in , na nuntak na te pia in ih hih na bang bang Topa sung ah ki ap a lung muang a ih om nak a leh tua thupha khempeuh a ngah ding nu & pa te a hi.\n4.Amah tho kik zo hi\nMatthai 28:6 Hih lai-ah amah om nawn lo hi. A gensa bangin thokik khinta hi. Hong pai unla, amah a kisialna mun hong en un.\nAmah tho khin ta,ih topa sih na a hi hankhuk sung ah om nawn lo,mi tampi tak in han cing te thugen na hang in um lo in ah tudong in ah hih thawh kik na mi tampi tak in um lo hi.\nMi pil pawl khat te in ah thawhkik na tawh ki sai rearch bawl in ah ,Topa ki vuih na mun lei tak te to khia in ah la in mun tuam tuam ah puak in hih leitang ah mi hing tawh ki sai a om hiam ,tua pen pil nei tuamtuam ten ong en uh hi.\nMi pil te in Topa ki vuih na mun ah bang mah mu khiat na nei lo a hih man un,Zeisu tho kik zo hi cih ki liang khia hi .\nHih lai mun ah ih et ding in ah han cing ten hih thu man a gen ngam loh hang in ah,tu lai tak in ah mi tampi tak in zong ,Zeisu Christ guam pa hon pa a hi na uh um lo uh hi,thu man gen in ah hih in ah Zeisu in a tho kik tak pi hi,zin ong ling in ah han kong te hong ki hong in tua lai tak in ah Pasian van tung mi in a mah pen phawng in pai khiat pih hi ci hi leh ,tu lai tak in ah mi tampi tak in Zeisu christ guam pa leh topa sang ding a,mi tampi in suah tak na ngah ding hi.\nHan cing ten ah thu man ong gen loh man un ah Tu lai tak in mi tampi mi in ,A kha mit te uh ki hong thei nai lo hi.\nIh nuntak na sung ah Thu man gen ding khawng lau lo ding hi hang\nPasian kam mal thu man a hih na gen tang tang ding hi hang, Pasian kammal man hi a cih na pen gen tang tang ding hi hang,thu man gen ding Pasian thu ah ana om lo ding ,gen ding pupkhiat na gen theih bang a,na sep na ah na veng na pam ah hi zong gen ding Zeisu pen Topa hi mah hi ,thawh kik tak pi na te ,ih gen theih bang bang in ih gen ding in nak pi in thu pi hi.\nHancing ten thuman ong gen loh man in ,thu tampi tak hell a pai ding a hi hi\nA hih hang nang tuni a ki pan in ,Zeisu khazih sih na zo a tho kik pa nang leh kei hong tan ding pa,leitung mawh na pua a,sing lam teh tung ah hong ki khai pa ,Si a ni thum khit teh a tho kik a ,a hih na pen en thu man tak in ih gen nak leh nang hang in mi suak tak na ngah ding hi.Tua hi leh vantung ah nang a ding in kham lukhu in nang hong ngak hi.\nThu man gen in ih nuntak ding pen nak pi tak in thupi hi.\nIh Topa ong thawh kik na pen nang leh kei a ding zong a hi hi.\nJahan 11:25 Tua ciangin Jesuh in, “Keimah in a sisa mite thosakin a hingsak thei pa ka hi hi. Kei hong um mi peuhmah a sih hangin nungta ding hi.\n1 Korin masa 15:55\nSihna aw, na gualzawhna\nkoi-ah om a,\nmidangte na suksiat zawh nading\nna thahatna koi-ah omta ahi hiam?”\nEi te pen sih na pan a gual zo te a hi hi\nTawntung nuntak na Zeisu hang in a ngah te hi hang\nZeisu thawh kik na nang mah a ,kei mah a ,a hi hi.\n5.Amah na mu ding hi\nThu um masa te nak pi tak in hampha hi\nMit a muh loh hang hong um te hampha zaw lai hi,\nNun zui te hampha mah mah lua bang hang hiam cih leh Ih Topa zeisu in a mah tawh ki thuah khawm ,lum khawm,an ne khawm ,lui dawn khawm,tuni in ah nang leh kei in a mah a mel lian in ih muh loh hang up na tawh a mah tawh ki thuah khawm thei hi hang.\nTua hun ciang in ah a mah vang liat na tawh ong tang ding a ,nang leh kei zong amah bang ding ci hi,a mah vang liat na in nang leh kei thu um mi ong tang ding a,ei zong vang nei in a nuntak ding te hi hang,tua ding ni a ngak te a hi hi.\nJahan masa 3;1-3 Pa Pasian in eite bangzah takin hong itna thu thei un. Ama hong itna lian mahmah ahih manin eite pen Pasian’ tate hong kici a, hong kicih mah bang ihi takpi hi. Leitung mite in tuhun ciang dong Pasian thei lo uh ahih manin eite zong a hong thei lo uh ahi hi. 2Ka lawm itte aw, eite’ pianzia ding taktak a telin hong kilat nai loh hangin tu-in Pasian’ tate ihi hi. Ahi zongin Khrih hong kilat ciangin ama pianzia ahi bang teekteekin mu ding ihih manin amah i bat nading thu teltakin i thei hi. 3Khrih a siangtho mah bangin amah tawh kibat ding a lamen khempeuh in zong a nuntakna uh siangthosak ding hi.\nZeisu khazih thawh kik na hang in ah ih ngah thupha te tampi tak om a\nLau ken-Tuni in ah leitung ah om lau ing ci ci nawn lo ding,Zeisu khazih hang in kei pen a gualzo khin ta ka hih man in tuni in ah,Topa hang in ah lung muang ding lau lo ding\nAmah tho kik a hih man in ,ni khat ni tak ciang in zong kei zong sih na zo in ah tho kik ding ka———— hi hi.\nNi khat ni tak ciang in ka mit mah mah tawh Topa hoih na ,Topa vang liat na ka mu ding a ,tua vang liat na mah in kei hong tang ding a tua vang liat na zong ,tua amah hoih na zong kei a hi ding hi.\nEaster Sunday, Pastor Sawm Thang, Sunday Main Service, Thawh kik nipi


timestamp: atn

url: =THU UM MITE NISIM TAVUAN. Agelh ~ Rev. Gin Khen Mang - Laibu Saal\nHome > Thuluui/Articles > THU UM MITE NISIM TAVUAN. Agelh ~ Rev. Gin Khen Mang\nTHU UM MITE NISIM TAVUAN. Agelh ~ Rev. Gin Khen Mang\nTHU UM MITE NISIM TAVUAN.\nPasian in a tapa khat bek a piak dongin leitung mite hong it hi. Tua tapa a sang mite thu-um kici hi. Thu-um mite in, Lai Siangtho honggen mah bangin a tawntung khuamial sung panin a tawntung khuavak sungah a lut khinsa mite a hihi. Tua a hih manin thu-um mite in, Pasian khuavak a tangsak dingte i hih manin, nisim nuntakna ah zong thu-um lo mite tawh ki lamdanna khat hong om pah ding hi. Thu-um mi khat hi khin ing cina pi-in, ama nuntakna sungah ki lamdan’na le Pasian deihna banga gamtatna hong gahkhiat theih kei le amah pen thu-um mi tak tak ahi hiam? cih kitel dot huai kha ding hi.\nTua a hih manina thu-um mite in leitungah tawmvei inuntak sungin, izuih ding pawlkhat a nuai a bang hi ding hi. Hih thute ut le zuih ding, i ut kei le zuih lo ding cih hi zenzen lo in, thu-um mi khat in peel lo a zuih ding ahi hi.\n1. Thu-um mite in nisim Pasian min phat ding tavuan nei hi.\nLai Siangtho sungah Pasian iphat ding ziate hoih takin hong ki vaikhak hi. Kahla 3:23 sungah “Ama hehpih na thuphate zingsang simin thak suak twntung hi.” na ci hi. Late 68:19 na sungah “Thupha tampite hong pia Topa phat un.” na ci hi.\nI nisim nuntaknate enpha zel leng, Pasian hehpihna hang bek tawh a ki nungta ahi hi. Zingsang tho in, na dailen theihna, an nanek theihna te, nasep maban tuamtuam na zop theihnate khempeuh in nang ut thu le nang hanciam zawh thu hi zenzen lo-in, Pasian hong hehpihna ahi hi. Tua a hih manin, nisim in, Ama min i phat ding pen i leiba hi zaw lai hi.\n2. Thu-um mite in nisim in Pasian kammalte sim den ding tavuan nei hi.\nLai Siangtho pen Pasian hong hopihna a hih manin, pel lo-in sim den ding pen i tavuan liankhat ahi hi. Pasian eite tawh maitang kimu a hong hopihlo a hih manin, ama hong hopihna izak theihna dingin, Lai Siangtho mah sim kul ding hi.\nNungak le tangvalte lai a kikhak uh ciangin, a ngah hun peuh ciangin sim ding kal ngaklah mahmah uh hi. Khat vei a sim khit ciangin, sim kik zel in, hoihtak in tuamkep pahlian uh hi. Bang hang hiam cih le tua lai a khak a lawmpa/nu pen it mahmah le ngai mah mah a hih man hi. Pasian i it a ingaih le ama hong piak Lai Siangtho ki sim nuam ding hi.\nSawltak 17:11 na sungah, Laibu gelhpa Luke in, Berea khua pawlpi mite pahtawina kam kizang hi. Bang hang hiam cih le amaute in Pasian kihilhnate a zak uh ciangin, man hiam man lo hiam cih a theih tel nading un, Lai Siangthote enpha uh hi, na ci hi. Tua tawh ki leh bulh in, ei lam a mipawl khatte hong kipan tawmin, Pasian in hih bang deih hi, Lai Siangtho in hi bangin gen hi hong ci tawm keei zong om thei hi. Hih banga thucianlo pi thu mawk gengen na panin, a omsa thu-um mi pawl khat zong hong lung-am sak thei kha ding uh hi. Tu lai thu ging Kha Siangtho tawh ki dimna, kamtuam pauna, kha nasepna hanga tuukna cihte kha lam thu ah pici’n na kisa kha in, mi tampite in bawh hehu thei uh hi.\nLai Siangtho sung hoih tak in entel, simtel le uh cin, tua bang kikhemna mawkmawkte in hong zolo ding hi. Tua a hih manin thu-um mite in nisim in, Lai Siangtho Pasian kammal tawh kivak tawntung dingkisam pha mahmah ding hi.\n3. Thu um mite in nisim in thunget ding tavuan nei hi.\nLai Siangtho lui le thak sungah thungetna tawh kisai thu tampi kimu thei hi. Thu inget ciangin Pasian i hopihna hi aa, i deihna i kohnop khempeuh ki ngen thei hi.\nTua a hih manin Pasian tawh hun tampi zang a kihona, Pasian tawh ki pawl khopna anei te in kha thu ah picing mite a hi hi. Tua hi a thu-um mimal khat ciat innisim i nuntak na sungah thungetna hun hoihtak zanga Pasian tawh nisim a kiho tawntung ding ih tavuan lian khat a hihi.\n4. Thu um mite in ngak ding tavuan ih nei hi. (Prov. 8:34)\nThu-um mite in nisim in Pasian tawh kiho in, Pasian tha tawh kalsuan in, Pasian tha ngak gige a i om kei le ze-et na sungah baih takin na lutkha ding uh hi. Tua ahih manin Lai Siangtho in thungen un la ngak un ci hi, Tua ban ah Topa Jesu hong pai ding zong a ngak gige ding te ihi hi.\n5. Thu um mite in nisim in teci pan ding tavuan nei hi.\nSawltakte in nisimin Pasian adingin teci pangin ki khawm uh ahih manin, nisim mahin mi tampi kibehlap hi. Thu-um mite nuntakna mahmah in teci panna ahih ding kisam hi. Bang hang hiam cih le kam tawh i gen sangin igamtatna in thu gen zaw hi. Tua ahih manin, i nuntakna le i kam mahmah tawh teci pang ding te i hihi. Hih pen Topa hong sawlna a hih manin, eite in kinawl khin theilo hi. Teci pang ngeilo thu-um mi pa pen letsong ngah lopa hi ding hi.\n6. Thu um mite khat le khat ki hansuah ding kisam hi.\nThu um mite khat le khat tha kipia in ki hansuah ding ahi hi. Pawlpi sungah hansuahna tha kipiakna kisam ciat hi. Mite khat le khat kitai, kikha-sia sak ding hi lo zaw in, tha ki piak ding hi zaw hi.\n7. Thu um in nisim in singlamteh puak ding tavuan ih nei hi. (Luke 9:23)\nEite puak ding singlamteh in Topa Zeisu kikhaina singlamteh pen hi zenzen lo hi. Nang adingin singlamteh khat na puak kul ding hi. Hih singlamteh puakna in leitung ci le sa deihna te nialin Kha Siangtho deihna lam zuih zawkna a hihi.\nA tawpna ah thu um mi khat ciat-in nisim in PASIAN PHAT, LAI SIANGTHO SIM, THUNGEN ni lohte, Pasian thu tawh kituak a nuntakna ding le Topa hong pai baih dinga ngakte hi in, mite tungah TECI a pang thei tawntung te, mite HANSUAH thei le SINGLAMTEH pua tawntung te hi leng, imimal nuntakna mahmah ah Pasian in thupha hong pia ding hi. Tua khit ciangin ih innkuan sung, I khua sung le i gam sungah Pasian thupha hong tung pelmawh ding hi. Hih thupha tampite hong piak theih na dingin Pasian mi zat ding nang na ut hiam?.\nItem Reviewed: THU UM MITE NISIM TAVUAN. Agelh ~ Rev. Gin Khen Mang Description: Rating: 5 Reviewed By: cinpuzomi


url: =KEI ZONG PAITE HI KAI VE\n- Maveni Hangzo\nMizorama Paite nam ten, Indian Constitution-a Schedule Tribe Recognition i nget, ngah in, a aihna neih nadingin Celebration Committee phut in, Aizawla i mi i sa teng kiangah sum donna laite i hawm hi.\nNikhat pen, inn khata ka luhna ah a tanu uh na om in, hong lut un, banga na deih uh a cih zawh phet in, ka hawhna hang uh ka hilh pah hi. Ama’n Pune-ah M.A kah a hih thu leh a pa’ nam vei dante hong hilh a, ken zong ka pa bangin nam veiin ka it mahmah a, ka omna mun peuhah ka cipih zonkhiat ka sawm tawngtung hi. Pune ah zong ka om zawh a sawt loin ka kan leh, Manipur pana hong pai, a min leh a pau uh panin thei milmial in, zaktapi mahin Paite na hi uh hiam? He, hih mah ung, ka lungdam lua in, kei zong Paite hi kai ve, ka cih kik leh pau na thei hiam, siam lo, Aizawl pana khangkhia leh Paite pau zak ding omlo ahih manin ka thei kei hi, ciin ka dawng hi. Amau, pau zong thei lo, Paite hi kei ni teh, hong ci se uh hi. Paite ciik mahmah Kullai beh hi ing, ka cih hangin hong muang thei tuan lo uh ahih manin, lungsim napi in ka pa ka phone hi. Ka pa’n cih nading thei tuan loin hong nuihsan in, a hai man uh hi, hong ci hi. Amau lakah ka kitang hel suak zel a, a sawtsawt ciangin kikholh nuam ka kisa vanglak uh hi, cih thute hong hilh hi.\nKa gennop ngei loh ka genkhia kha ta hi. Sanggam aw, hi hong sa lua ing, ka lungdam lua hi, kei zong nang tuah bang tuak kha zel kai ve, cih kawmin ka tuah khak thute ka genkhia hi.\nShillong, Paite pau kizatna ah om ngei lo ka hih manin, ka naupan laia ka pan in tangthu dana a gen ka ciapteh teng sim loh adang theih ka nei kei hi. I minampihte muh leh theih a, a lakah kihel ding ka lunggulh mahmah den hi. Shillong ah ahih leh, Mizo Students Union(MSU), Mara Students Organisation(MSO), Lai Students Association (LSA), Hmar Students Association (HSA) etc. Hih siamsin kipawlna teng om in, ko pen Lai, Mara, Hmar ka hih loh uh manin Lusei, Mizo pau zang ka hih manin MSU ah ka kihel lel hi.\nMizoram pana kipan, Mizo kici buang, hih nam tuamtuamte in amau aituam nam ciat tawisang nuamin ma lim lak mahmah uh a, MSU bang in awi het loin, cih nading thei tuan sam lo hi. Namdangte muha Mizo hi khin napi in, Mizoram pua tun tak cianga Mizo hihna suahkhia in, ki-mizo-sak nuam vet lo uh hi. Ei i hih leh, gamdang, namdang lakah i nam kizumpih hi mai lo hiam? Gamdang pana hong pai, i mi leh i sa – Paite kici ngam lo leh, pau takpi zang ngam lo, minam zumpih Aizawl zongah gen ding tawmsan lo ding hi. Hih thute hangin i minam leh i pau mang hiaihiai in, pau thei lote ading kisin nading om hiau loin, tua kawmkalah pau thei lote pen Paite in kisim nuamlo zawlai hi.\nGam tuamtuamah nasem, sumbawl, siamsin khawngin ki-om kawikawi a, kitheih leh kikankhiat ding baih lo hi. Namdangte pen koi mun peuhah a om uh zongin students level in hiam, welfare society in hiam in kihuaikhawm tangtang uh in, nopna dahna vaite-ah baih takin kivaan zel uh hi. Namdangte hih bang danin tamin tawm mah ta leng, welfare society phuh pen koi mun koi sanah a hamtanga ngaihsut ding kisam ka sa hi.\nA masa lama i gen, Mizo hiang nam tuamtuam ten a nambil tek uh tawisan sawmin mala teitei uh manin, ei, Paite pau thei lo, minam lungtang khauh vevete lungsim na nuam mahmah hi. MSU khawngah i kihel hangin, nuam kisa thei het lo hi. (MSU leh MZP cih pen a kibang hi in, Mizo kici ciang teng huap khin zo dinga ngaihsut hi.) Ka lawmte kiangah, Paite students union hiam, welfare society hiam cih dan kipawlna a om hiam ciin ka dong thei zel hi. Nak theih loh lua uh hi. Ka kankan tak ciangin, ka lawm pawlkhat in Paite students union bel om mah veh aw, cih thu hong hong hilh in, tua pen SIAMSIN PAWLPI na hi gige hi. Kankhiat a, a malak dan khawng ka thei nuam hi. Ai’zong a min naleng ka lo thei kei hi. Paite a hih taktak ding uh ka um thei kei hi. ‘Bang e’ cih natawm theilo ta dingin SSPP cih khiatna pen theih haksapi khat ahi hi.\nTu cianga ka ngaihsutsut ciangin, Paite students union cih hiam khat na hi zaw leh, pau a kithei kei zongin ‘ka cipihte’ ciin lungmuang taka kihel suk theih ziau ding hi a, a dik takin namdangte in zong tel thei lo uh hi. Paite minam pen thei uh, SSPP cih khiatna a hih leh pau thei lo ten thei lo uh hi. Namdangte a minam min uh suangin students union phut ciat uh a, pau a theih loh uh hangin, amau leh namdangte mahmah in zong thei thei ziau uh hi. SSPP Aizawl Branch-ah ka kihel khit ciang zong, ka lawmte leh kumpi official-te, namdang leh eimau sunga pau theilote tung pan dotna kituak mun mahmah hi. SSPP pen bang cihna, banga a deihna, ciin dotna ka tuak zel hi. Hilhcian kul thithe hi.\nKeimah banga buailawh mi bangzah tak i om tam maw, namdangte kawmkalah thanempi in a kihel zel ka hi a, Paite a hih lam uh ka phawkkhiat khit ciangin a kipawlna sungah lut nuamin ka omna mun peuhah ka kankhia zel hi. Hong dot masak den uh pen, pau na thei hia, thei lo, Paite ka hih ding um thei lo uh hi. Pau thei lo ka lawmte pen lungkia in, hong kihepsan mengmeng uh hi. Kei pen lungkia nuam loin ka cipihte lakah kihel ka ut tentan hi. Ahi zongin pau ka theih loh manin leh haksatna bangzah hiam khat ka tuah ngei manin lungsim napi-in, kei zong Paite kai ve, ci kawmin ka kihep san hi. I minam identity sunga lut ka sawm masakna pen a lawhsam tadih phot ka hi hi.\nDelhi ah, Jawahar Lal Nehru University (JNU), Godavari hostel ah ka om hi. Mizoram pana a pai, officer leh students hon khat om hi. Cooperation hoih tak nei thei uh hi. Welfare society khawng bulhin nopna dahna vaite-ah lim takin kihuai uh hi. Aizawla khangkhia ka hih manin Mizo Society ah pen ka kita mahmah hi. Tua kawmin ka cipihte, muh leh theih ut kinken zel in, namdangte zong dong in, ka nak zon mahmah thei hi. Mizote danin welfare society khawng phut lo uh aitam aw, ka cici hi. Keima kizen loh man hiam, a kalsuanzia uh dik zolo hiam, kankhiat haksa thei mahmah hi. Hih hun lai takin zong SSPP om khin zo hih tuak hi. Namdang ten thei kha lo uh hi. Namdang pau, ka theih ngei loh a zang a om ciangin Paite hi dingin tuat in, ka dong pahpah zel hi. Hong dawn dan uh pan nuihzathuai tam thei mahmah in, ka mai hong zumsak zel hi. Ka lawm ten lamdang hong sa in, pawlkhat in hong tai in, pawlkhat in hong kinpih veve sam uh hi. Paite na cihcih, ko tawh kithuah nuamsa lo na hiam, hong ci zel uh hi.\nKa omna Hostel ngei-ah exercise lain tangval li zingsang simin hong tai zel uh a, a pau uh tuam pian ahih manin nimbu tui dawn kawmin paang in, hong hopih paksai nuam ing, Paite na hi uh hiam, ciin ka dong hi. Hi lo, Paite cih thei ngei kei ung, ko bel Zomi hi ung, ciin hong dawng hi. Nang kua-a na hih, Paite, Zomi za ngei keng, ciin ken zong ka dawng hi.\nZomi leh Paite cih natawmah kibuai, thei dinga i koihte in zong thei lo, Paite sang thei, Zomi sang thei lo cih bangin ki-om bialbual hi. Hih pen minam vaia ma i lakna-ah a nawngkaipi khat hi mawk hi. Keimah mahin zong ka buailawh thei zel hi. Mizoram kumpi in foreigner a nawhkhiat laiin, sanggamte don nuam in, Jail khawngah ka pai hi. Thongkia tam mahmah hi. Paite na hi hiam ciin a ban a banin dongin, Burmese, Lai, Halkha, Zomi, Paite ciin hong dawng ciat uh hi. Paite kici ciang teng Jail pan ka pikhia hi.\nNumeite dinmun, ei minam sungah niam diak cih ka phawk gige a, kipawlna khat peuhpeuh ah makai hihna tang kha ngei lo phial uh hi. Lai siam tawm mahmah in, a diakin suahlam sanggamte lakah suuk kaan hi. Hih pen i khantoh theih lohna khat hi. Muslim khauhpai pawlte dana numeite i koih niam sung teng kikhangto ngei lo ding hi. Pasal phak zawh loh ding numei tampi tak a om lam i theih phamawh hi. USA hatna leh vangliatnate numei vang hi cih i theih kisam hi. Numei leh pasal liangko kikimna gam hi in, tu ciangin gam tuamtuam in phawk ta uh ahih manin ki-etteh ciat ta hi. India kumpi nalengin numeite dinmun tawisan sawmin nakpi takin mala a, i theih ciat ding hi.\nAizawlah ZBC, EBC, AG-te hong kiphut in, Paite a hih uh thei in, ka kikhawm zel hi. Paite paua Pasian biakna muna kikhop pen a dan hong tuam diak a, gelh leh gen khit zawh ding hilo hi. Khristian biakna sungah namcin, cicin, paucin kita in, kei kua cih hong kitheih loh hangin, tuate in hong buaisak dek lo hi. La sakkhopte, Lai Siangtho sim cihte pen a bu-in et ding om in, thungetna hong kipat tak ciang bel, Amen hun, a tawp nading cihte thei thei loin, bangzah vei hiam khat Amen ma in hak sim zel in, khatvei leh ka kianga tu ten hong hilh in, zumhuai sim tham hi. Bible lei ding zong in, Lai Siangtho ka nei ta hi. Lai Siangtho panin pau sin in, tawmtawm ka thei ta hi. Tu’n pen Amen hunin zong ka buai nawn sam kei hi.\nSialkal mualdung, Paite gam cia ka zak ngei zel, ka muhnop mahmah, Pasian vang tawh pai thei in, kumpi nasep kawma minam politics gen, bang hih theih nei na hiam, ka malakna uh siasak dinga kumpi zat CID na hi hiam cih khawngin hong kidong in, ken pen kumpi nasep kawmin minam politics sai lau kei ing, nam adingin seem thei ing, danin a phal kei cih ka haih kei hi. Security muna duty, law & order a vaisaite hi ing. Dotna hong bawlma in, ka thuak ding bang thuak ngei khin zoin, ka omna mun leh ka nasepna mun peuhah minam ading seem thei ka hih lam ka thei hi. Minam it i hih leh bangmah in hong dal thei lo a, ei pen kumpi naseem hi in, sumbawl hi in, ka innkuan uh genthei hi cih bang paulam khawng bawl thithe pen minam it khatin ka sang thei kei hi. I neekzonnate, innkuan sung haksatnate in minam nasep nading hong dal khin mawk leh kua in seem tuan ding a hiam? Paulam ding neilo kua om ding a hiam. Kawlbem PNC khoppi pan ahi zongin, Mimbunga ka thugennate pan ahi zongin mi’n hong thei pianpian ta in, Sialkal mualdung ka nutsiat ding tak ciangin bel mittui tawh hong kikha ta sam hi.\nSiamsin kipawlna, mimal, saptuam, kipawlna tuamtuam ah, i minam identity sin leh kan ka sawmna-ah dotna lamdangpipi ka tuak mun mahmah a, gen zawh pak ding hilo hi. Zumhuai ka sa a, ka lungtang na thei mahmah hi ven. Paite gam, pau kizatna ah ka om ngei loh manin theihnop, sinnop, sepnop, muhnop tampi tak ka neihlam thei lo uh hi. Malak dan ka siam theihna ahih ding lamen in, tawm kong lakkhia ahi hi.\nIsraelte in a mangthang a cipihte uh zongin, leitung mun tuamtuam pha uh hi. Mizoram zongah hong pai zel uh in, a va zonkhiat uh ten Israel ka hi ciin, Leitung mun tuamtuam panin Israel gamah pem khangkhang den zen uh hi. En bel a lal lamin minam kizong in, muh hak deuh mawk hi.\nNamdangte tawh kipumkhat dinga mala a, i vekin Mizo/Zomi hi hang cihcih sangin, eimau sung kipumkhatna dingin malak dan siam zaw leng, namdangte tawh kipumkhat nadinga malak hatsak zaw thei ding hi. Namdang kawma khangkhia, Paite pau zak ding om lohna, mun tuamtuamah ka om uh hi. Gam nei lo, pau a bei ciang ngeina guipi khat kikhahsuah suak ahih manin, minam vaia khanglo kisa, a ngei leh a ngei teng sepkhop sangin, i cihpih manthan a kipan leh a mangthang khinsate zongkhia in, a zat siam leng, mai kinawt nawh zaw ding hi. Paite identity ka theih khit cianga ka veipi pen i minam manthan a kipan leh a mang khinsate hotkhiat leh kipumkhatna hoih neih ding ahi hi. Mimala sep theih tawm mahmah in, sepkhopna hoih i neih kisam pha mahmah hi.\nPu Dawnga Hauzel s/o PH. Rothuam malakna vang tawh i cihpih Mizoram pana Delhi-a siamsin, Paite pau thei lote zong SSPP ah kizangsak uh cih ka zak ciangin ka lungdam mahmah hi. Malak dan i siam poimawh mahmah in, i vekpi’ mawhpuak ahi hi.\nMinam hanga haksatna ka tuahte ka sut kik ciangin, ka lungkia thei zel hi. Seppih ding mihoih, minam it, mi diktat leh muanhuai muh ding haksa ka sa hi. Ahi zongin, kei sanga seem leh thuakna nasia zaw om cih ka theih ciangin ka lung muang in, tha hong pia mahmah hi. I theihsa tek ahih hangin tawm ka gen nuam lai hi.\nPu Thangzamuan Hauzel, Apex Bank, Managing Director in Aizawl ah hong om in, i mi leh sate ahih theih zahin panpih a, a mel ka muhma in a min ka za hi. Mizoram vaihawmna sang pen Assembly House session-ah opposition MLA in dotna bawlin, Apex Bank ah, nambil kideihsakna a om hiam ciin question pia giap hi. Aizawlah sawt lo a om sungin i mi leh sate in hamphatpih mahmah hi.\nPu Clement Lalrem, Engineer, PHE Deptt.-a a sep sung khempeuhin i mi i sate lim huh mahmah hi. PHE Deptt. pen Paite Deptt. ciin kithangsak liang hi. Mizorama Paite ten minam a dinga ma i lakna-ah bang hun bang hunin sum leh pai, a pilna leh siamnate siit loin hong kipia zo den hi. Mizoram bek hi lo, gamdanga i unaute zong mimal leh kipawlna hi ta leh huh a kisam peuh a panpih ngiatngiat-pa ahi hi. Kumpi mit khamsak mun mahmah ahih manin a suksiat dan ding bekbek hanciam in, Chief Engineer ahih laiin negu-a kigawhin Assembly House Session-ah automatic-a suspend ahi hi. Tun dong ciangin a nekguk, peek khat zong kimukhia buang lo hi.\nPu Dr H. Thansanga, Education Minister a let laiin, HSLC question leakout vai-ah siamsin khempeuhin lamzuiin Dr H. Thansanga, Education Minister, Paite leltak tawp ta hen, ciin kikokhawm damdam zen uh hi. Peon khat’ kizen lohna hangin mindai lawh mahmah hi. Paite hi lo hi leh… hih sanga scandal lian zaw tawm het lo mah hi ven. Tuni-a Tribe Recognition i lawhcinna pen a ma hang hi a, a bul pana a tawp dong malapa ahi hi.\nPu N. Chingouthang, UBI Manager, Manipur Paite leh Kuki kinat laia i cipih tampi takin inn le lo leh nuntakna taan uh a, minam a it mana a service leh nuntakna in a thuak theih lam thei gigepi-a sih huama ama tha leh sum baanah a neih khempeuh khaama minam adinga kipia, ama hanga sihna tawh kipelh i sanggam bangzah tak a om tam maw.\nLeitungah Paite/Zomi minam a om sung teng, i minam adinga a seem, nuntaakna a pia, i minam hanga mindai ngam, muanhuai tak leh citak taka a seem teng pen, Paite minamte in i thei a, i mangngilh ngei kei ding hi. Pahtawina paakkhi leh zahtaakna cibai lungsim takpi tawh ka suan hi.\nKa hih theih a tawm hangin, ka omna mun leh ka nasepna mun peuah…. KEI ZONG PAITE HI KAI VE vom gige kawmin i minam ading ka nungta den ding hi.\nPaite nam dam tawntung ta hen. Ka lungdam.


url: =A Tamzaw Lunggulh - Zomi Adventist Innkuan\nLesson 11 *September 4–10\nSabbath Nitaklam Sept. 4\nTukalsungteng Simding: 1 Cor. 10:1–11, Leviticus 4:32–35, John 1:29, Heb. 4:1–11, Psalms 95:8–11.\nKamngah: “Amaute tungah a piangte khempeuh, eite adingin hilhkholna ahi hi. Amaute bangin a sianate i deihkei ding hi.” 1 Cor. 10:6.\nThe Queens Museum a cih USA, New York ah tangvan kepna munah, leitung ah khuapi lianpen lamdan a lahna ah, Newyork khuapi sunga innte khempeuh a lamdan kilak hi. A bawldan scale pen 1:1,200 (letmat khat ciang pi 100) hi a, a leimun a dung pi 97, a vai pi 97 kiim zai hi (9335 squarefeet). 1964 kumin kizosiang a, misiam 100 in kumthumval a sep uh ahi hi. 1990 kum in kipuahpha kik a hihhang, 2021 a khuapi omdan tawh kituak nawnlo hi. Khua kisatcil laitakin a kawi a maam khempeuh a ombangbang in a bawluh ahi hi.\nA tawpna ah tuabangin omsuaklai a: a lim, a omdan leh a lianzaw khat limla in akawi amaamin kibawl hilel hi.\nLimpuate in tuamah bang ahi uhhi. A bulpi taktak hi lo a, a limpua bek ahi uhhi. Tua limpua in abulpi omzia hong theisak hibek a, a bulpi hingei hetlo hi. Mihingte in a bulpi a taktak a teltheih nadingin hong huhthei hibek hi.\nLaisiangtho sungah zong a neuzawin limpua a dimin omzihziah a, tuate khempeuh in a lianzaw thampek a bulpi, vantung kawk uhhi. Hebrew chapter 4 in hihthute leh tawldamna thute hong musak ding hi.\nMoses Sungah Ki Tuiphum\n1 Corinth 10:1–11 simin. Paul in “hilhkholhna” a cihteh bang a cinuam hiam?\n1 Corinthians 10:6sungah a kizang Greek pau (1 Corinthians 10:11 ah zangkik) pen, “Hilhkholhna” ci in kiletkhia hi a, abulpi in typos ahi hi. Mikanglai in type lim ahi hi. Lim cih limlimpen a bulpi hingeivetlo a, hilhna limlahna cihte ahi hi. Nakhat peuh limpua hilel hi.\nHebrew 8:5 in tuabang kizopna limhoihkhat lak hi: “Amau (biakbuk sung nasem siampite) in vantungah a omthu a limin a semuh ahi hi. Moses in puanbuk lamding a kipat ciangin Pasian in Mual tungah i omlai in a lim ding khempeuh konglahbang teekteekin akihih nadingin nathei in” cihi.\nHebrew lai in kigelh hi a vantung leh leitung talsik kizopna hong lak hi. Exodus 25:9 pan a kila hi a, Pasian in gamlak Sinai mual tungah Ama “kong lah bang teekteek” in bawlding a sawlna ahi hi. Acihnopna bulpipen, leitung biakbuk leh a sunga zeh khempeuhte in “limciing” vive hi a, a taktak in vantungah omin, Zeisu in eite adingin vantung Siampilian ahi hi.\nHih theipeuh leng, 1Cor. 10 sunga Paul in bang gengen cihpen kitelpah lel hi. Hih tengah Paul in, khapsagam a zuatna lampi ah Pasian’mite phutkhak thupawlkhat enkik hi.” I pate” acih ciangin, amau Jew mite khang masa, Egypt pan a paikhiat lai-in, meeinuai ah teng, tuipi kantan uh in, sila dinmun panin suakta in nuntakna thaksungah kituiphum uhhi.\nPaul in, hih gamlak akhualzinna thupiangte pen a mimal kituiphumna limciing ahihkei leh, etteh ding hi ci in ngaihsun hi. Paul ngaihsutna sungah, “khalam an” acihpen (Exodus16:31-35) mannaa cinuam hihtuak hi. Israel in suangpipan tuidawn uh a, tuapen Paul in Khazih hi ci hi (1Cor. 10:4).Zeisu ngaihsunun, etteh dingin, “nuntakna anlum” (John 6:48) leh “nuntakna tui” (John 4:10) cihbang hi a, kician mahmah hi. Hihteng a i muhteng penbel, Christian nuntakna sungah nuntakpih ding Laisiangtholui tangthu sungpan khalam thumaan limlah leh etteh huaithute Paul in hongzatkhiat ahi hi.\nPaikhiat hunsungin Israel mite tuakkhak thute lungngaikik in. Apha leh asia hong nutsiat uh “hilhkholhnate” tung panin bang pilna i ngahthei ding hiam?\nSee also Laisiangtho Koici Khiat Ding\nZeh leh Biakpiaknate\nSiampi laibu sungah Laisiangtholui zeh leh biakpiaknate, zanni sinna sunga i muhte ban ah limciing tampitakte – Laisiangtholui limciingte in Laisiangthothak thumaan hong musak hi. Tu hun khangthakte in, Laisiangtho a simuh ciangin, hih zehte peuhmah kheng ziauziau uh himah taleh, tuate lakah, a simtheite adingin a thupi mahmah khalam thumaan tampitak omkhinkhian hi.\nIsrael mite mawh thoih na’ng biakpiakzia teng Leviticus 4:32-35 sungah om hi. Mawhthoih biakpiakna neihtheih nadingin biakbuk nei tuanlo himah taleng, hih zehteng panin bang pilna kingahthei ding hiam? John 1:29 leh 1 Peter 1:18–21 simkak in.\nZeh cihpen a kisam bangbang in kizopna leh kitheihpihna namkhat hi a, telcian mahmah ding kisam hi. Hun kician leh mun kician khatah, hihding teng gualkhol sitset in a muibun mah mah ding kisam hi. Biakpiakna tawh kisai Laisiangtholui sung etciangin; Pasian in biakpiakna ah bang zangding, a hun, a mun leh bang zeh hiding cih hilhkhol siset hi.\nZeh tampite in sisan, sisan luanna leh sisan thehna bulphuh phadiak hi. Hih pen a hoihpen hihetlo a, vannuai ah a meelsia penpen mawhna kithoih nading a hihman bekmah ahi hi. Sisan in bang semthei takpi ding a, banghangin biaknatau kii-te tungah zuutkul sese thei hiam? Biakbuk nasep ding teng hong gualhsakna ah, zeh tawh kisai peuhmah, akhiatna a kicing sitsetin hongpia tuanlo hi. Mipi in a khiatna telkhinzo zaw zong hithei laisop hi. Israel mipeuhmah in sisan thupit napen telpha mahmah uhhi (Leviticus 17:11).\nLeviticus 4:32-35 sunga thute, a diakin aneu 35 ah: “Siampipa in ama’ gamtatnasa a khialhna hangin, kilemna bawlsak ding a, amah kimaisak ding hi” cihi. Kilemna bawl ciangin a vekpi in sisan vive tawh hi a, sisan in a Siangtho Pasian tawh hong kilemsak cihna ahi hi. Hih biakpiakna teng khempeuh i muh ciangin, eite aiawh in Khazih hong sihna a limciing, a limpua hibek hi cih hong musak hi.\nMawhthoih nadingin Lutang Pasian lakpan a khatpa thuaksiatna a ngenngiat hih mawhna in bangzahin siahuai hiam cih ngaihsun in. Ei sepsep kullo in hehpihna tungah kingak lelding koibangin honghilh hiam? Khazih in eite ading hong sepsakkhit nungsang bangpeuh behlap thei lailai ding i hihiam?\nZanni a etsa khempeuh banah, Laisiangtho sungah limciing leh liim a cih khempeuhte pen tawlngakna zong cihtheih ahi hi. Tua pen Laisiangthothak Hebrew sungah ending hihang.\nHeb. 4:1–11 simin. Pasian in hong nutsiat kamciam ahi tawlngakna sungah lut cihteh bang a cihnopna hiam? Israel in, gamlakah vakthaap in, Pasian tawlngakna sungah lutcih a thutheih thakuh koibang hiam?\nHihsantak ah thuakzawhna leh cihtakna thupi mahmah hi. Ni sagih Sabbath a gengentei hang, a gennop thubulpi in (Heb. 3:7-19) sungah, Pasian in a mite thumaan citak dingin hongzol hi a; Topa leh a lungdamthu tungah cihtakna ahi hi.\nHih mun teng panin, a beisa hun sungah “amaute in uplohmanun Pasian tawlngak munah lutloh uh bang” (Heb. 4:11) cih a omloh nadingin, Pasian in makaih cinten hicih hong phawksakkik hi. Awlmawh un, hamphatna hi! Israel in lungdamthu za uh a, kizomtoto hinapi, khantohpih khalo uhhi. Upna nei in muanna tawh thumang ding sangsik, langdo zawsop uh (Heb. 3:7-15) ahihmanun, Pasian in hong deihsak tawlngakna ciamkha vetlo uhhi.\nHebrew 4:3 in upna leh tawlngakna kizopna laigil honglak hi. Tawlngakna kamciam hongpiapa Zeisu Khazih upna leh muanna hangbek mah tawh Pasian’ tawlngakna mun i lutthei bek ding uhhi.\nHebrew 4:3 simkik in. Tua mite in bang thubuaina neikha uhhiam? Amaute in “lungdamthu azakuh mahbangin eite’n zong i za hi” acihbangin eite’n bang pilna i ngahthei dinguh hiam? Heb. 4:2.\nKhang masa Christiante in Laisiangtholui i cihcih pen Pasian’ kammal mahin sanguh a, Zeisu Khazih pen mawhna ading hong kipiakhia Pasian’ Tuuno ci in um uhhi. Zeisu hong kipiakna upna tawh, hong hotkhiatna leh hongpiak tawldamna ciamkha thei ding hihang.\nSepna in hong honlo, hehpihna in hong hon cih theihna leh Zeisu’ sisan tawh hong tankhia cih telsitsetna in, Amahmah in hongpiak tawldamna sungah luttheih nading koibangin hong huhthei hiam?\nNa Lungsimuh Khauhsak Kei un\nHebrew 4:4–7 leh Psalms 95:8–11 simin. Late leh Hebrew in bang vauna hong pia a, tulai eite adingin bang hong gen hiam?\nHebrew 4:4–7 in piansakna tangthu leh akizoppih dingin Psalms 95:11 sunga Israel mite’ cihtaklohna, Pasian’ piak tawldamna sung a lut theihlohna cihte pulak suksuk hi. Psalms 95:8-11 in gamlak a Israel mite’ leh Pasian tawldamna kizomsak a, a cihtaklohna leh Khapsa Gamtawh kizomin pulaksuk hi.\nIsrael in Khapsa Gam lutmah uhhi. Khangthakte in gamgi kantanin, Pasian panpihna sung ah bulkip la uh a, gamluah uhhi.\nAmaute in Pasian’ tawlngakna sung lutlo uh a cihciangin, mi tampitakin upna a neihlohna uh hangsantakin thumanlohna tungsak uh a, Zeisu hong hotkhiatna taktak ciamkha meello uhhi. Tawlngakna cihbel gamtawh kizom ahihteei hang, a cihnopna in mihingte teenna muntaktak khengval zaw hi.\nHebrew 4:6 in Pasian’ kamciam tawldamna azakhinte nangawnin, thumanlohna hangin lutkhalo veve cihi. Thu manlohna leh Pasian’ tawldamna ah lutlohna koici kizop thei hiam?\n“Tuni” cihteh manmawh hi. “Tuni” cihteh kikhemkhem ding hun omnawnlo hi. “Tuni” cihteh tumahmah in khentatin dawng ding cihna hi.\nPaul kammalzat pen sçmeron“tuni” hi a, tawlnga cihtawh a kizopna munah a thupitna pulak hi. Psalms 95:7, 8 in Pasian mite’n apu apate’ khialhna hangin Pasian hongpiak hotkhiatna sung tawldamna sungah lutlo in a ombangin omkikiklo dingin vauna leh thuumna hi kawmkawm hi.\n“Tuni, ama’aw nazak uhleh: na lungsimuh khausak kei un” cih kammal i zak ciangin ei adingin bang khiatna nei hiam? Tuni cih kammal in bang thupitna nei hiam? Late in abeisa kumtul tampi laipek panin zangkhin hi. Abeisa kum tultampilai a mihingte mahbangin, eite’ “tuni” zong banghangin thupi veve ding hiam?\nVantung Khuapi Khat Luah\nHebrew 4 sunga thu omteng khempeuh hong piankhiatna a bulpi in aneu 8-11 sungteng i sim ciangin hong kidawk hi. Joshua in Israel tawldam piahetlo hi. Pasian in zuaugenlo ahihman bekin, Pasian’mite adingin “tawlngakna” dangkhat omlai hi aci hibek hi.Hih mipawlte pen Jew mite bekbek mah kipawlkhopna hi tuanlo hi. Zeisu amau aituam Honpa in a sangmi peuhmah kihel gaipah hi.\nGalatians 3:26–29 siminla, singlamteh masiah a Pasian thuciam mite omzia lungngai in. Paul in, Jew omlo Greek omlo, sila omlo, suakta omlo, pasal omlo, numei omlo a cihciangin bang a cinuam hiam?\nHebrew 4 pen ni sagih Sabbath tan nading hanthotna in kizang phadiak den a, adang pawlkhat leuleu in Sabbath ni zong hitaktak laibeek hiam aci zong omphot a, hun nunung tawlngakna dangkhatpeuh om kha diam ci uhhi. Khat in zong Laisiangtho deihna tuaklo uhhi. Laisiangtho inbel hun nunung adingin, piansaklai panin hongpiaksa Sabbath tawlngakna mah, kal simin tawlngak ngiatngiat dingin Pasian in tua tawlngak ni kisehtuam mah bulphuh hi. Jew mite adingin zong tua Sabbath pen ‘olam haba‘ a cih leitungthak adingin maitaikhol ahi hi.\nPasian’ mite adingin, Sabbath tawh kibang tawlngakna omlai a cihpen, lei piancillai a Pasian tawlngak Sabbath hong phawksak a, tua in, eima septawm peuhmah nusia in, Ama’ hong hotkhiat ding kamciam muangin omna a cihnopna ahi hi.\nMi pawlkhatte letkhiatna ah, Khazih hong hotkhiatna sungah tawlngakna in, Sabbath thukham picingsak khin a, Christiante in tan kul nawnlo hi cihbang upnate pen, a tunga thute in kipsak hetlo hi. Khazih hong sepsakna tungtawnin a cingtaak tawlngakna in, Laisiangtho ni sagih ni Sabbath dinmun sutlo zaw in; pahtawizaw hi.Leitungah mihing apil asiam, nasep hahkat in thu a phuphuzote adingin: Zeisu sungah tawlnga in, Ama hehpihna in eite hong puahpha dingin kicing hi cih a umte pen; leitung ngeina tawh kilehbulh mahmah hi.\nA mawhna uh siahuaisa lua in, a lungsim uh khelzo dingin a ki um nawnlo, amau ading lam-etbei a kisa mite; koibangin Zeisu sungah tawlngakna na ngahsak thei ding hiam? Bang Laisiangtho mun na simpih thei diam?\nNgaihsutbeh Ding: “I gimna haksatna tetawh Zeisu zuat ding ki utlo zelzel hi. Khatveivei, thuakhaksa i sakciangin, hong huhthei peuhmah loding mi bil sung khawngah kisung mawkmawk in, lungdam lungnopna lamah hong khelsak thei Zeisu kiangah sung ding mangngilh zawsop hihang. Eimah kinialna leh kipumpiakna in singlamteh pahtawina leh gualzawhna ahi hi. Pasian’ kamciamte in manphalua uhhi. Ama’ deihna natheihnop leh a kammal simin. Humuapsa tua kammalte simpha in zuihna in, zangtamkolhna ah napai zongin hong puksaklo ding hi. Topa’nasem leh mipite in, a vangik leh lungkhamnate Zeisu kiang hong paipih uhhen. Amah in daihna leh tawldamna pia dingin ngak gige hi. Amah a muangmite cikmahin nusia ngeilo hi.”—Ellen G. White, The Signs of the Times, March 17, 1887, p. 161.\n“Khangnote aw, Topa thumaan thukhenpa in, nomau’ min, Pa leh van-misiangte’ maiah hong pulaksak ding, lungdamna leh lam-etna na nei ngei uh hiam? Khazih nihveina hong kilatciang adingin kithawikholhna hoihpenin, hongpai masaklai in hong piakkhiat hotkhiatna sungah upna kiptawh tawlngakna ahi hi. Khazih pen nangma aituam Honpa in um in.”—Ellen G. White, Our High Calling, p. 368.\n1. Ni sagih Sabbath in, Pasian’ mite vantung tawlngakna koibangin hong lakkhol hiam? Sabbath tawlngakna in, tawntung hun koibangin hong ciamkholsak thei hiam?\n2. Mawhthoihna cih pen kileptuahna hi a, Pasian kiang zuatkikna ahi hi. Romans 5:11 sung en lecin: “Tua teng bek hi lo a, Pasian tawh hong kilemsak i Topa Zeisu Khazih hangin Pasian tungah i nuam mahmah hi.” ci hi. Mi khatin “Pasian tawh kilemtuah cihteh bang hi a, tua kileptuahna in nang adingin bang thulamdang piangsak hiam” ci’n hong dongleh na koici dawn peuhmah tam?\n3. Christian nuntakna ah a neu ding khawng i golsak mawkmawk lohna’ng koici pelhtheih ding hiam? Pasian’ kammal in a liatsakte tungah koibangin mitsuan thei ding ihi hiam?\n4. Israel mite in gamlakah upna thanemin a khialhnate uh ngaihsun phakik in. Amau a kitonate tuhun ei a tawh kibanglo phialmahleh, a thubulpi koici in kibang hiam? Christian khualzinna lampi ah, tua tonate mah i masuan hi a, amau khialhna panin bang pilna i ngah thei ding hiam?


url: =LAMPHEI TAWN DAH LEH THUPHA NGAI DAH OMLO. Agelh - Dr. Sian Za Kham - Laibu Saal\nHome > Thuluui/Articles > LAMPHEI TAWN DAH LEH THUPHA NGAI DAH OMLO. Agelh - Dr. Sian Za Kham\nLAMPHEI TAWN DAH LEH THUPHA NGAI DAH OMLO. Agelh - Dr. Sian Za Kham\nLAMPHEI TAWN DAH LEH THUPHA NGAI DAH OMLO.\nAgelh - Dr. Sian Za Kham M.B.,B.S., D.A., M.A.(Theo)\nNidang hunlai pepeek a ki panin ih pu ih pa te’n “Lamphei tawn dah leh thupha ngai dah omlo”, cih paunak khat nanei uh hi. Hih pen nakpi tak in man sa ing. Khe tawh ih paiciangin a phei diudeu lampi ah pai le hang, ih gim ding zahinki gimlo ahih hang, lamto veva khat zui le hang, ki gim baihphadiak hi. Tua mah bangin lam suk zui le’ng zong lam to ahpai zah in ih gim baih loh hangin, ih tuk ding lau na tawh kinawhpai theilo hi. Tua ciangin, ih bil a ih zak thute zong,ahoih kam khum a kipau pen thu sia sang in ki za nuam zawhi.\nTua hi a, lam phei a tawn nuamlo leh, thu hoih thuphangai nuamlo kua mah om lohi cih a kuama peuh in ki thei ciathi.Hih thulu tawh kisai in Zomite paunak khat tawh zomleng, Kamsiam sial lei sangh kam sia sial liau, cih zong kikupding in hiah hong hel ing. Kamsiam kamkhum te aki zak nopzahin thu haksa thugil thusia cih te pawl pen ki kupna a omciangin mipi mai a thu sung siamte in, a sia mahmah dingthute zong a hoih penpen suah thei uh hi. Tua bang a thusung ding te laitan tampi ong hita se kei leh, a suahpih pilnaciimna nei, thu ngaihsut siam a lungsau mite in hong gen uhteh a za mi khempeuh lungsim sungah hoih kisa teka, mikisiate bang kiho thei sak, leiba thangba nangawn a ki maisakciang suah thei uh hi. Ni dang, ih pu ih pate in hih paunak nanei uh hi.\nKamsiam na tawh sial khat aki thalawh zawh zahin, kamsia hangin sial khat mah liau-na supna piang thei hi.LST Paunak 12:18 Ngaihsun lo a, kampau na in tem hiam bangin mi liamsak thei a, mipilte kampau na in tua bang liamnadam sak thei hi, ci hi.Hih paunak tawh ki zomin keimah in ka theih khak thukhat hiah pulak nuam ing. Yangon University ah ka sangkahlai in ka neu lawmpa, ka it mahmah khat, lai pil lua ahih hanginsum neilo ahih manin meltheih mi hau khat in thauh hi.Intermediate Part B a zawh khit teh Bachelor of Art a zop tohna ding kum ciang in tua a huh mihau pa’n huh nuam nawnlomawk hi. Ka lawm pa’n zong a behte papi a pil vang mahmahthugen siampa cial a, vok go, zu luupin, mel theih u le nau,beh le phung kai khawm in mihau pa kiang ah ni khat ni in vathuum hi. Hong it ahi kei a lawm pa zong thu ngai ding inhong zawn hi.\nKhang lui ngei na zui in tua thugen siam papiin gatang kai in limtak in thugen ngiat ngiat a, a thugentenakpi in hoih, mi bil ah tum lua ahih manin, mihau pa indegree a ngah dong thauh dingin thu kim lian, ka lawm pa’n alai zom suak in B.A a on khit teh gam dang nangawn pai a milian pi suak hi. Hih ka pulak na pen kamsiam in sial bekdawmlo, pilna sang degree nangawn ngah sak thei cih a gennuam hi’ng.Mihingte kampau mukpau tungtawn in ki lemna ahizong in ki khiatna ahi zong in piang sak hi.\nLeitung kampau na tawh ki thuzak na lam asiam mipilte in a kan telna pan un hi bang in na ciamteh uh hi. Nisim inmihing khat in siktawlai tawh a ki khen sinsen lai mai 20 dimkam pau hi. Tua hi a, kha khat in lai mai 300 apha laibu 2dim kam pau hi. Kum khat in tua bang a akam pau a ki khollai bu 24 pha a, kum 50 sung in tua a kam pau kigawm laibu1200 dim hi ci uh hi.Hih thu ngaihsun le hang ei mite ih nuntak sungin ihkampau khaitte pen kamkhum kam siam a tam zaw a ki heltheihna ding ngaihsut huai mahmah kha ding hi. KhatveiYangong biakinn khat ah Pastor pa khat thu gen ka zak khakkhat ah hi bang in gen hi. Mi pawl khat in hamsia bekbekkampau in zang leh tua a kampau pen huih lak ah lengkawikawi a, a tuk na ding a om loh teh tua a pau pa/nu tungah tung kik hi. A thuak ding mi omlo ahih manin a pau khiapa/nu ii tung ah tu a, a man thuak hi ci.\nA khiat na in mihing zindo siam a kamkhumte kiangbekah ki lengla nuam, mi kamsiamlo, zindo siamlo te kiangahki hawh nuamlo zaw hi. Mihing genloh vasa nangawn zongsingkung mawkmawk tungah tu nuamlo, mawng kung pen anah neel, a lim liap ahih man in vasa te in beel hi ci in hihbang la na phuak uh hi.Hih bang kong pulak thute a lam dang zong hi tuanlo in Tedim, Tonzang township sungah dawibia kua mah om nawnlohi ci leng ki khaillo ding hi. Tua ahih manin ei Pasian thu-um,a thu zui te a kuama peuh in kampau mukpau na te ah, akhum thei thei, mi bil ah a zak nop thei bel a ih pau nading,deih huai bel hi cih a tung a thulu Lamphei tawn dah lehthupha ngai dah om lo cih paunak ahoih na hih lai a sim khate tung ah hong pulak phapha nuam ing.\nUpna Laigil Vol.14, No. 6\nItem Reviewed: LAMPHEI TAWN DAH LEH THUPHA NGAI DAH OMLO. Agelh - Dr. Sian Za Kham Description: Rating: 5 Reviewed By: Cinpu Zomi


url: =Khamuanna Taktak - Zomi Adventist Innkuan\nApril 14, 1865 nitak 10:25 pawl in limlak kineihsiam (actor) John Wilkes Booth in Ford Theatre ah “Our American Cousin” cih limlah en a om ahi US kumpi Abraham Lincoln a deek pan in thautawh kap aa April 15 zingsang 7:22 hun in Lincoln in a nunung huu sangin a leitung nuntakna bei hi. Lincoln a sih laitak in na sak luat aa taauna, hagawina ahi zongin kisaan keei a gimna cih bang omselo in daitak in a hutawpna sangkhia hi. Lincoln’ secretary nu in “Lincoln maipuak zia panin genzawhloh lungdaihna tawldamna ka mu hi” ci hi.\nJohn Wilkes Booth in Abraham Lincoln a suamlup lai in Lincoln nuntakna bek hilo, a cabinet member pawlkhat zong suamlup ding a hanciamna mi tampi in phawkkha khollo uh hi.\nTua zan mah in Lewis Powell in Secretary of State ahi William H. Seward a innah suamlum dingin va pai aa ahi zongin that zolo in liamsuah bek hi. Temta liamma tawh lim liam sim mah ta seleh, Seward dam kik hi. A lungsim na in a damkikna ding zekai tuam kha ding patauhna tawh Lincoln a kisuamlup khit lam Seward kiangah kuamah gen ngamlo uh hi. Ahizongin, ni tawmno khit ciangin a tawl-et (window) pan a khuadak leh American dialkhai khuamlang ciangbek ah kikhai amuh ciangin amah a kempa kiangah, “Kumpipa si khin ta ai ve maw” ci hi. A kempa in nial ding hanciam in a om laitak in, “kumpipa silo hi leh ka liamna hangin hong veh ahikeileh hong hopih masa pen hi ding hi” ci in Seward in gen kik hi.\nTua nitak lian mah in George Atzerodt pen kumpi nihna ahi Andrew Johnson that dingin Booth in a sehsa ahi hi. Ahizongin, Atzerodt in kumpipa thah ding sawmlo in gusim a selcip ding (kidnap or abduct) ding bekin ngaihsun hi. Tua hang mah in tua zan in Atzerodt in Andrew Johnson that lo in a nungkik ahi hi. Lincoln sih khit ciangin Andrew Johnson US kumpi hong suak hi.\nSee also 9 Bible Verses to Help When You’re Struggling with Guilt | News\nTangvalno David zong siampi Samuel in kumpi dingin sathau nilh khin zo hi. Ahizongin kumpi a hihma in amah thah dingin a zong thapai kumpi Saul nuntakna a lak theihna ding hunpha nihvei bang ngah hi. Ahizongin, hehpihna leh itna tawh kidim Pasian-zia David in tellua mahmah ahi manin “Ka pu TOPA sathau nilhsa ahi manin ama tungah ka khut ka liik kei ding hi” ci hi (1 Samuel 24:10 ZIV).\nRom 12: 21 Gitlohna kizosak kei unla, a hoih tawh gitlohna na zo un.\n1st Quarter Zokam SS Lessons\nRetired North American Division President Don Schneider Has Died\nTags: Articles, Dr Kham Khan Khai, History\nPrev post Bang hun in Topa Jesu hong suak hiam?\nNext post Sittel, Sinna le Sazian (Video)


url: =Akpi meibawi ~ Hau Za Cin :: ZOMI DAILY\nposted on 29 December 2015 at 10:25 am Lomkholna: Article, Hauzacin\nAkpi in no a keuh ciang a mei kibawhsak a, a mei tawng hi. A mei a khan kik ciangin a note lianta a, a tui kik hunpah hi. Tua bangin akpi khangah no keuh, no kai, mei bawi, tui kik cih bangin life cylce a nei hi, mikangpau a kawm ngaingai hi hang ei, life cycle. A meibawi hun pen a nungak kik laitak, a nopsak laitak, mawhpuak a neihloh laitak ahi hi. Guah hong zu in kuamah a khual ding omlo, a huai ding omlo ahih manin amah bek tai liatliat lel hi.\nKa guah aw zu sengseng\nKa kel aw tai diamdiam\nNeihtong te kongmai nuai a,\nAkpi meibawi tai ta liatliat\nciin la kisa hi. Tua la pen kohsak dan hi a, ka neulai in ka pi tawh guah a zuk ciang innka tau ah ding kawm in inn kong a ak tai diamdiam, kel tai diamdiamte ka muh uh ciang naukepna bangin ka sa zel uh hi. Hih la phuak kua hi diam, bang hun a kiphuak hi diam cih pen kithei nawnlo a, Zomi te Nau Awih La namkhat ahi hi. Doh Reh Meh a kibulh lo Zomi la neih masak pawl hi in ka um hi.\nTu hun ciangin i nu leh pate in nau awih la hong phuak ding hileh bang aphuak tam uh maw? Akpi a mu nawnlo, kel tal a mu nawnlo te in a la phuah ding hileng bang i phuaktam maw. A sa i nek zah in a tak i mu nawnkei a, KFC khawngah aksa a si kai neunau khawngin i petsuk guapguap a, kam gei teng san khin phial mahleh nopmawh isa kei ta hi. Nau Awih La tawh awi ding hi leng bang ciin i phuak tam maw? Naukepna te lah Computer khawng, TV khawng, CD player leh Cassette Player khawng hita a…\nElectric aw mit lo aw,\nKa nau TV ensak aw,\nKa nau CD ensak aw,\nKa nau VDO games siamsak aw,\nKa nau iphone ngai sak aw,\nKa nau phone ah pausak aw.\ncih bangin i phuakta mai diam? Ahih kei leh,\nBawi aw hong khang mengmeng aw,\nPam a computer siamsak aw,\nGamdang tuipi gal tungsak inla,\nMi nam suak mi ngeina zui sak inla,\nTun leh zua u leh nau ngilhsak in,\nHauhna namkim pilna namkim na guan in.\ni ci zaw diam?\nAkpi meibawi pen ama nuntakna ah a khangno hun tawh kibang ding hi. A kep a huai ding a omloh laitak hi. A nopsak laitak hi. A tung a nuai a don ding a kisap loh laitak hi. Guahzu leh amah bek bikhaliim lam zuanin tai a, inn nuai niliap ah kibu dingin tai liatliat lel hi. A nung a ma khual kullo a, ama bitna ding bek a sep phamawh lo hi.\nAkpi Meibawi la a phuah Zomi te in amah banga i suahtak laitak amah bangin ei bek i ki khual kha hiam? Akpi bangin ei bek lu taakna ding zongin i tai kha hiam? Akpi tawh i kibang thei hiam? Akpi in bel amah bek kikhual lel hi, Zomi te tua bang ihi thei ding hiam? A meibawi masasa i kitaisan zelzul diam?\nPrevious: GZA pan hopihna ~ December 2015\nNext: Tulaai Leitung Thuthang Tuamtuam Updates December 28, 2015


url: =Ih Tembawpi kua’n hawl ding? :: ZOMI DAILY\nIh Tembawpi kua’n hawl ding?\nposted on 6 November 2016 at 8:52 am Lomkholna: Article, Nantalsuan\nIh Tembawpi kua’n hawl ding? (Who should be our ship captain?)\n“Hih Tembaw hawlding kei kalawm nawn kei hi.” UKgam EU referendum (mipi ngaihsut piakna) a kitheih June 24, 2016 ni in, David Cameron in Prime Minister dinmun pan a khawlna kammal a hihi. Mipi a tamzaw te’ deihna a zahtaakna hi aa, dinkhawl bengbang samlo in, makai thak kingah madong’ ka hihtheihzah in maa ka pang ding, ci-in lungduaitak in, UKgam mipi te tung’ kamciam zong a pia hi.\nGamthupi ah, makai gina aa’ kiciamteh te in, a mau deihna hoihmah taleh ‘mipi-deihna mah masak zaw’ cih hong kilang sak a hihi. Mipi te tang’mi a hih mahbang un, ‘Keithu bek’ ci samlo uh hi. Hihpen gam khangto sa te, mi picing te kalsuan zia hi aa, naupang te pheng ciakna, kimawlna hi dih lo hi.\nNoah leh Moses te bang in, a masa, ahamsapi a nawk leh a phungiat ding in, Pasian teeltuam a om keibuang leh tu hun ciang’ mipite teelsa makai ki hi ta hi. Mipi in zong a maudeihna a phuzo ding, tuipi laizang aa pai I tembaw pen bittak in, lungtup tuang hong tunpih ding’ captain kisam hi.\nTua leh, I tupna munlehgam koi teng hi aa, bang tembaw zang in, tua tembaw kua in, hawlzo taktak ding hiam? cih ngaihsut ding hong om hi. Tupna kibang lopi, tembaw khat tung’ tuankhop huailo hi. A sawtlo in tuipi laizang ah I mangthang kha ding hi. Tupna kibang zong, a muanhuai tembaw zatding thupi aa, tua tembaw a hawlnuam pong hi loin, a hawlsiam taktak ding captain gina kisam pha mahmah hi.\nTupna kibang, tembaw kibang in, captain siam hi leh huihpi tuihual in hong suknawk hong tonawk zong in, mual I suak khawm pelmawh ding hi.\nZomi sung ah zong, Zogam leitang ngah mateng a ci om aa, mipang mah beelkhiukhau heuh leng a ci ki om tuak hi. Ni khat niciang khawlmun ah I kingak ding aa, Canaan Zogam mitsuan in I manawt khawm ding hi. Bangbang hi leh, I tembaw tek tuipi tungah omkhin zo hi. Tua I tembaw zat te’ a hoihding bek hilo in, a hawl thei taktak, a hawlzo taktak ding te’n saklehkhang nawkselo, lampial lo in, hawlhuai hi.\nUKgam EU tawh kipawl nawtlohna-ma a tut ding Tembawpi a hawlding UK PM thak Theresa May neita uh aa, Kawlgamzong Democracy diktak ah hong puak ding NLD tembawpi kithawi liamliam ta hi. Zosuan lungtup hong tunpih ding GZA, ZCD, Zomi Council, ZYA.. cihbang I tembawte a hawlsiam ding kisam pha mahmah hi.\nMihing te’n pianpih leh sintheih siamna thupha tuamtek kinei aa, uut khempeuh leh uuk khempeuh kisiam zo samlo hi. Tembaw hoih pen I neih nang leh a puah a zuunding, a hawlding in I siamna muntek ah mun kipia, kizangsiam leh mapang khawm zo tek leeng.\nEurope masuan in gunkuang(dingy) peuh tawh tuipi a kan African leh MiddleEast te’ tukum sung bek in tultampi tuikia in, sikhin zo hi.\nZosuan te, tuipi galkan ding kisasa tawh tuipi tung omlai leh tuipi galkai khin cihbang in leitung muntuamtuam ah sii leh naang in, kithehthang ta hi. Nang deihna bek na cih kikal in, tua Zosuan te kahna aw leh sisan in hong siik ta ding hi.\nZosuan te lungtup hong tunpih ding’ I tembawpi hawlding kua taktak hi ding hiam? Nantal’suan (https://www.theguardian.com David Cameron full speech na ngaihnop leh)\nPrevious: Syria galkap te’n Jabhat Al-sham ngongtatte tampi golum ~ Thang Khan Lian\nNext: A – Ak khuangta thawh hunta ~ Khaineu Hatlang\nDek lam tuk tum zong gal suak ~ Tual Khan Suan\nThe Christmas Truce 1914 ~ TK Lian


url: =Global Buanli Family: Tulaai Leitung Thuthang tuamtuam updates November 7, 2013\nTulaai Leitung Thuthang tuamtuam updates November 7, 2013\n· Pa Langh Hau Cin (KapTel Khua )Songput Beh, leh Nu Vung Lam Cing (Kap Tel Khua ) Songput beh te I Tanu Cing Lun Kim Kum 2 leh kha 6 in 11/06/13 zingsang nai 4:00Am kiim pawl in atena uh Bowling Green,Kentucy pan Pakiang ah ongpai San ta hi.\n· Hih sanggamnu peen Malaysia pan suak hi a, asuah in Malaysia Siavuan te in settawh onghupsak mawk uh ahihman in zawcip in khuazong mulo ban ah pautheilo hi. Aci tawmtawm as bek hia, Apazong lokuan anubek tawh alum hia, Anu akhanlawhciang nau navotlua ahihman alawmleh naaklo ahihman veengkim tanaute sam in Palik te akoh uh leh anabeita na hihi.\n· Pasian lemsakna aom aleh Saturday 11/09/13 ni leisung ah tuhding in geelna om ahihman in thungetna ah ongphawt ciat un.\n· Kawlgam sung ah gamvaai tawh akimawk mat thongkia aomlaai teng tukha November khasung in honpikhat ongsuakta ding lam etna omhi ci in gamvaai tawh thongkia huh makaai U Nian Win 11/06/13 ni in genkhia hi.\n· Australia gampan kipai ahi Sydney Peace Prize 2013 ngahding in Thailand-kawlgam gamgi aom Maedaw Zato anaseem Dr Sin Ti Ya Maung kiteelkhia a, 11/06/13 ni in pawibawlna tawh kipia ta hi.\n· Anaak tha haat khialua mahmah Typhoon huihpi leh guahpi in 11/08/13 ni in Philippine gam laaizang pawl nawkding ci ahihman in Philippine gamsung teng ah saangte kikhaak zihziahta a , Tuipi tung a ngabeng te zong innlam zuan ziahziah ta uhhi.\nPosted by Thang Khawm Pauzomi at 2:00 PM


url: =Ninphual panin kumpi tokhum dongah :: ZOMI DAILY\nposted on 3 February 2015 at 2:17 am Lomkholna: Article, Khanno\nOctober 27, 1945 kumin mizawng daipam lokhomi nupa khatin tapa khat hong nei uhi. Amah in ahih leh unau giat lak ah a sagihna ding ahi hi. Zawng lua mahmah uh ahih manin tua naupangno pa’n kum 4 a phak ciangin lampi gei ah mawngphal kan zuak kha hi.\nTua bangin sum a zon hangin an gina zong pongman nezo lo in puan gina zong silh zolo hi. Sang a kah theih ciangin naupangno pa’n a lawmnih tawh a hun awngte ah mite khedap taih sak na tawh sum hong zong uhi. A zenzen in khedap taih sak ding mi om kei leh an nek nading neilo uhi.\n1952 kum, amah kum 7 a phak ciangin a pa sumzon nasepna Sao Paulo khua ah a innkuan un vazuan uhi. Ahizongin tua mun ah a pa in zi khat a neih kik lam a theipan uhi.\n1956 ciangin a nu tawh a unau tengin a pa inn pan tuankhia uhi. Tua khit zawh a pa tawh kimu ngei mello in, a pa ahih le adawn zu in 1978 kum in dawnkik ta hi.\n1957, kum 12 aphak ciang ….nitak khat khuasung aa sumbuk saipa khedap taih sak in hong pai hi. Naupangno pa le a lawmte pen khedap taih ding kituh in papi pa hong umcih keei uhi. Naupangno thumte lametna huhna ngetna mit hahte a et ciangin sumbuk saipa zong a cih nading thei paklo hi. Tua khit ciangin sumbuk sai mihau pa in a ipsung pan in sumtang tang nih hong lakhia in “khedap taih man pek 2 hong pia ning.. kuan hong taih sak nuam na vua?” ci’n hong dong hi.\nKhedap khat vei taih ciangin pyia 20 (penny) bek a ngah hih naupangte aading a lawp huai mahmah thu khat ahi hi. Khat in “Ken hong taih sak ning.. zingsang aa kipan an kici ne nai kei ingh.. an nek nading sum kaneih kei aa leh gilkial in si thei kha ning..” a cih khit phet in ..\nkhat in “Ka inn vuah nek ding kaneih loh uh ni 3 phata. Ka nu lah ngaplo, ka inn aading nektheih ka lei loh phamawh.. tua hi kei leh inn ka ciah ciang ken sat thuak kha ding hi ingh..” ci’n hong gen leuleu hi.\nA tawpna ah naupangno pa’n a lawmte gel maitangte le sumbuk saipa khut sung aa sumtang te hong en kawm in hong lungngai hi.. tua khit ciangin ..\n“A zenzen in hih sum pek 2 ken a ngah ding bang hileng ka lawm tegel pek 1 tuak in hawmsak ning..” hong cih khiat tak ciangin a lawmtegel le sumbuk sai pa in lamdang hong savat uhi. “.. Amaute gel pen ka lawm hoih mahmah hi. Amaute a gil uh a kial takpi zong ahi hi. Ken bel tusun mawngphal kan tawm ne ingh in khedap taih theih nading tha nei lai sam ingh… Sumbuk saipa aw hehpihna tawh na khedap kei hong taihsak ve maw. na lungkim dong hong taihsak ning”\nHih naupangno pa kampau in sumbuk saipa a lungsim hong sukha mahmah hi. Naupangno pa a khedap a taihsak khit ciangin sum pek 2 a pia hi.\nNaupangno pa zong paulo phunlo in a lawmte gel pek 1 tuak a piapah hi.\nTua khit zawh a sawtlo in sumbuk sai pa in naupangno pa hong zongin hun awng a ngah sim in a sai ah nasem sak hi. Nitak an zong vak lai hi. Nitha a tawm hangin nidang aa a sep khedap taihna sangin hong lemzaw sam hi. Hih in ahihleh ei sang a cimawh zaw, a zawngkhal zawte huhna hangin a kingahkhia Pasian thupha hi ci’n naupangno pa in hong ciamteh hi. Tua hi aa ani dang ciangin zong a hih theihzah in mi cimawh, genthei te hong huh hi. Tua khit ciangin sang hong tawp in setzong khat ah na hong sem hi. Nasem mite hihtheihna (right) ding hong gen hi.\nKum 21 aphak ciangin Nasem mite Kipawlna ah pawlmi khatin hong lut hi.\nKum 45 a phak ciangin Nasem mite Party (Workers Party – Partido dos Trabalhadores) hong phuankhia hi. Gam lutang ding kiteelna 1989, 1994, 1998 kumte ah a thumvei vilvel in guallel hi.\nAhizongin 2002, October kha in “Hih gam aa om mi khempeuh nikhat an thumvei pongman ne sak ding hi’ng” ci’n kiteelna ah mekuang hong lui hi. Mipi te deihna ngah ahih manin tua gam i a 35na gamlutang pa (president) hong suak hi. Tua gam i tangthu ah a om ngeinai lo thu hong piang sak hi. Tua in ‘Nasem mi pan gamlutang asuak’ pen amah bek ahi pan hi.\n2006 kum ciangin anih veina gamlutang ding hong kiteel leuleu hi. Gamlutang a sep kum 8 sungin a gen bangin hong semkhia in hong tangtun takpi hi. Gambup aa om naupang 93% le khangno 83% te in nikhat thumvei an manman in ne kha bek thamlo in ama makaihna nuai ah “lopa ne dinosaur ganhing cihna panin America’ Humpinelkai” kici liangin leitung gambup ah sumbawl na lam a thahat pen gam 10na hong hi ta hi.\nHih gamlutang pan in ahih leh 2010 aa gam makaihna pan a tawlnga ta Brazil gam i lutangpi Luiz Inacio Lula da Silva ahi hi.\nLungngaih khak thute;\nMidang te aading thupha icih ahi mite tung ah thupha bawlna, mi gentheite panpihna, a cimawhte huhna in Pasian deih thu hi a tua bang mite guaksuak lo hi cih i mukhia hi. A zenzen in ama angsung ding bek en in na gamta kampau kha leh a nuntak na zong hi ciang tung ding kici theilo kha ding hi. Mite a diakdiak namneute (lower class) a huhnopna, a panpih nopna lungsim hangin hi ciang atung ahizawk lam i mu thei ding hi.\nMizawng daipam khat pen hi ciang tungding cih a upmawh huailo thu khat ahi hi. Tua hi aa, bang dinmun ah tulaitak na om phial zong tuate hangin lungkia sak kei in. Na up, na muan ngam zah nang aading ahi hi.\nRef; Kyoo laibu, Wiki\nPrevious: Zomi Idol India enters first round\nNext: Tulai Pawlpi pawlkhat te buaina – III\nUS gamsung khualzinna pawlkhat – 90


url: =Solkha tang nuai ah Tedim khuapi (1) ~ Hau Za Cin :: ZOMI DAILY\nposted on 16 January 2015 at 1:25 pm Lomkholna: Article, Hauzacin\nZomi lasiam Lia Cingsan leh Taang Pauno te in Zogam khuapi Tedim hoihna siamtakin la tawh sa in a awih ziaiziaina uh ka neu laiin cassette ah kikhumte ka ngai zel a, cik ciangin kei zong ka tung tam aw ciin ka lungsim ah ka ngaihsun thei zel hi. Topa in hunpha hong bawlsak in leitungbup Zomi Kipawlna Global Zomi Alliance (GZA) khawmpi a 2veina March 13-17, 2014 sungin kei zong Tedim ka va tung thei hi. Ka upmawh sangin na thupi zaw a, ka muhsawm dan sangin na nasia zaw hi. Tuma kum 50 hun tawh a teh te in a gen uh ciang a thupi ding zah in a thupilo ahihna gen den uh a, kei, tuma kum 50 hun mu khalo pa adingin a thupina a kibang ahi hi.\nKa tun nitak pan ka ciah kik nitak dong Lengtong Pauno lungsim kuai mah kei lungsim kuai hong hi a, tung Solkha tang silsial nuai ah khuapi sung kigal muh ziziai in khuagal Valvum leh Thangdung te kimu ziziai in etlawm mahmah a, khuapi sunga Zolia leh Zotaang nun nuam zil a vak hialhialte lah nuamsa in kuadang englo uh ahih manin ka thulu dingin ‘Solkha tang nuai ah Tedim khuapi’ cih kong teel hi. Kei zong ‘Sen leh kik thei’ in hileng ut mah sing ka ciphial hi… hong telsiam un, lungsim no suak hanhan hiven…\n1. Singapore pan Tedim ni khat in tungsuak\n(a). Pai Utlua:\nTuma in kuateng ni khat in Singapore pan Tedim a tung diam ka thei kei a, kei ka hih leh ka khatvei ka paina ahih manin tun kal ding ngaklah lua in lampi ah lambang manlo liangin zingsang nai 9:00 pan kipat nitak nai 8:00 in ka tung hi. Lengtong Kam Khen in Taang Kam Khen ahih laia a gen, “Dam pai theilo in taai lianga ka ciahna thu” cih la a phuahna bang ka phawk zawzen hi. Kei pen taai liangin a ciah ka himawk hi:\nDimtui Vangkhua ~ Lengtong Kam Khen\nThei bang sen a zu bang ka momlai in\nKa nu’n luai sung hong vei diaidiaina tual,\nKa vangkhuatual hong zuan kik ing,\nMim bang pianna Dimtui vangkhua\nKil bang khanna lenna singta gam lei\nKa vangkhuatual hong zuan kik ing.\nAw! sulhei khau bang ciah ding ka taai,\nNunnop dang sinlai ah am keng\nKa vangkhuatual hong zuan kik ing\nKa vangkhuatual hong zuankik ing\nTopa hoihna hang bek hi.\nZomi khempeuh a huam kipawlna GZA in tukum khawmpi a 2-veina nei ding, a mun dingin Tedim kiteel hi cih GZA Associate Secretary Rev. Dr. Go Chin Zam in hong zinlai Singapore khuapi Zomi Innkuan kikhopna ah hong gen ciangin ka lungsim kiu khat ah ka hawh utna hong lian mahmah a, ahi zongin nasepna pan a khuan kingah ding hiam cih kigen theilo ahih manin ka utna nangawn ka gen ngam kei hi. Kikhop tawp ciangin Zomi Innkuan Singapore makaite tawh niangtui dawn khawm in ka tutkhawmpih uh ciangin Sia Zambawi in, “Nong pai kei uh leh Zomi khawmpi a thupi ding zah in thupizolo ding hi.\nNoteng pen Zomi te in hong kilamen in, hong pai thei kim hile uh cin Zomi te thangahdan kibanglo ding hi,” ciin kamsiam leh cihtakpi tawh hong gen in, a pai thei khempeuh pai dingin hong zawn a, “Na nasep uh na taan lawh phial uh zongin paitaak ding hi, bang hang hiam cih leh Zomite hong lametna lianlua hi ka cihnopna hi,” ciin hong gen phapha hi. Pai theihlohna ding vai lianzaw ahih manin Tedim hawh utna tawh Zomi khawmpi siim utna tawh hong lian mahmah ahih manin ‘duh mahmah napi cilphul bek valhvalh phot’ a cih bang un ka utthu ka genkhia ngam kei a, pai thei dingin zong lamet ka pia ngam kei hi.\nSingapore pan a ciah ding nitak bang Singapore Zomi sung pan bangzah pai thei ding, ciah thei ding cih kicianlo lua ahih manin Siapa bang a heh phial, khasia phial tam aw ka ci hi. Zomi te ki itna leh kihuaina, kilunggulhna leh kingaihna tua zah himawk a, minam a hong bawlpa in ITNA lungsim kicing tak hong guan ahihna kilangin minam hampha i hihna kilang mahmah hi.\n(b). Leave Ngah Ngawngawta:\nMarch 10 niin ka leave hong kipia pan a, GZA khawmpi lah March 13 a kipan ding ahi hi. Vanleng tutphah lei dingin ka zon bubu leh tutphah a tawm mante na om nawn mello a lak loh ding lah leave kingah khinta vet si. Leave hong pia veve dingin tuma pek in hong pia lo a kici nuam phial hi.\nAhi zongin Topa deihna hi ding hi ciin ka lungsim ka nuamsak hi. Vanleng tutphah khat lei in, ka ciahna ding tutphah pen Singapore pan tam manlua ahih manin Sia Zambawi kiangah nong huh kul ding hi ciin ka ngen maita hi. Aman USD 280 tawh hong ngahsak a, tua pen a tawm man pen ahi hi. Tuma kha khat hun in kila hileh tuazah in ciah leh kuan a kileithei ding ahi hi! Kei etna ah USD 1447 sang bel tawm man zaw pekpek hileuleu hi!!\nMarch 13 zingsang nai 7:30 in Zomi Innkuan Singapore Vice-President Pa Dal Do Langh in Changi Airport, Singapore ah hong kha a, Coffee leh Bread Toast leh Aktui Tangnih hong nekpih khit ciangin thungetna hong neihsak a, lungnuam takin Jetstar vanleng sungah lut dingin a sung ka tum hi. Departure gate 35 na ka lut ciangin ka van teng hong etsak uh a, ka lungsim ah, “Eh! A pai ding takpi lah ka hita a leh!” ciin ka phawk saan hi. Hampha sam ing ei, halleluijah 🙂\nKa lut khit bek tak un vanleng nungakte in ka kawng ka ngak uh hiam cih hong encik uh a, tua khit ciang vanleng a lengkhia dingin a lenkhiatna mun zuan a, a gin hong ngaih deuhdeuh in, vanleng hat tai deuhdeuh a, thakhat thu in vantung lam ah kikhawhto in i taw hong zang huaihuai a, huih lak ah a kileng diaidiai in Tedim gam lungsim ah hong suak hiaihiai a, ‘koi bang gam ahi tam aw, koi bang khuamual ah a kisuak tam aw’ cih ngaihsutna hong lian semsem a, tun mengmeng ding bek kingaihsun hita mai hi. Tuni tunkim ni ahih manin lawmte tu bangin Tedim khuanawl ah tung ziahziah ding uh cih bang kingaihsun kha in i tun hun ding i ngaklah dan kigen zo lo hi.\nTutna hawm vanleng nungakte zong amau tutna mun ciat ah simbu sa pang bangin tu khikhu uh a, kuamah pau ging omlo in ka dai khipkhep uh hi.\nA sawtlo in nek ding hong kizuak a, Zomi makaite in zing niangtui hong dawnpih khin ahih manin ka gilvah a, bangmah ka lei kei hi. Jetstar pen tutphah tawm man ahih manin nek leh dawn hong kipia lo a, i duh leh sum tawh lei kul hi. Ka mai a laibu leh kawlgam thukizakna New Light of Myanmar (English) ka lakte ka sim leh ka ihmut hong suak a, ka lusu kha hi. Ka khanlawh ciang ka taklam hauzacintohlet ah khuadak leh Tuipi leh mualpi kikhenna san ka tung uh a, a sawtlo in Zangkong tungin Mingaladon International Airport ah ka tu uh hi; kawlgam nai 10:25am lian hi.\n(c). Zangkong Tungta:\nVanleng sung pan ka pusuak lian leh Tg. Dal Sian Bul in ka nung pan hong delh a, “Dr. Hau Za Cin na hi hiam?” ciin hong dong a, “Himah ing, bangci hong theih na hi hiam?” ka cih leh, “Nong ciah ding ka lawm Hau Mung te in hong gen hi.” “Aw, himaw. Ka lungdam si e. Hiah muamkhum bawm khat hong puak ing ei,” ciin ka lungdam luat manin ka muamkhum puak bawm khat ka pia hi. Zomi hi banga hong kimuhpih ka angtang mahmah hi. Zomi hih mah nuam ngaungau e!\nVanleng tung pan ka pusuak leh immigration ah zong nidang sangin nakpi takin manlang zawta ahih manin kei hong dawn Pa Do Khan Khup, CEO, Chin United Football Club leh Rev. Dr. Nang Sawm Piang, Principal, Tedim Theological College te bangin hong mu manlo in Arrival kong khak ka pusuak hi. Lawmte in hong dawnlo ahi tam ciin ka khuadak laitak Pa Andrew Khai leh a zi Nu Josefina tawh a tate nih tawh ka kimu uh a, amau a dawn Andrew naunu kiangah phone zat ding ka ngen man liang hi. Ka phone ma un Sia Khup hong pusuak in hong mu a, lungdam takin ka khutlet uh hi. Ka tun hun ding kisehsa pen 10:40am hi napi ko pen 10:25am in tung ka hih manun lawmte in a hunciam ngakin na tu uh a, kipelh kha pak ahi hi. Kawlgam ah zong vanleng pen ziakai nawnlo in a hun ma in tungzaw ta hi. Gam khangtota cihna hi.\nSia Khup mawtaw tawh tai pah vengveng in khuasungah meltheihte damlo khat vehin ka kileh kik pah vingveng uh a, sun nai 1:30pm a Kawlpi zuana lengto ding KBZ Airline ka delh uh hi.\n(d). Kawlpi Zuan Ding Hita:\nNitak nai 1:30 a leng ding vanleng KBZ ngak in ka khawl laitak un Tedim ah ciahto ding Pu Suan Pau, Sakollam tawh ka kimu kha uh hi. Amah pen khatvei kimu ngei ka hih manin a mel ka thei pah hi. Ahi zongin aman hong theilo ahih manin ka kigen hi. Tuisik khawng dawn khawm in ka ngak uh hi. Tua laitak in Word of Hope Senior Pastor Rev. Suan Za Pau leh a zi Siamah Sangpui hong tung uh a, “Sia Do Kham zi leh tate hong tung ding a dawn ding hi ung,” ciin hong gen uh hi.\nSiamah Sangpui pen Zomi lasiam lak ah Pasian phatna la vive a sa hi in phatna leh biakna late a siam mahmah ahi hi. Japan ka hawh lai in Zomi Christian Fellowship, Tokyo ah kimu khin ka hih manun ka kimuh uh ciang ka kithei pah uh hi. Zomi te vanlengtual ah kileh ziahziah, kituah ziahziah cih ka muh ciang Zomi lasiam Kapno lasak, “Topa laptoh Zomite” cih hong phawksak a, Topa hoihna ka phat hi.\nA hun hong cingin vanleng kongkhak kihong a, ko hong pua ding Bus zong kongkhak ah hong kidawhta ahih manin vanleng lam zuanin ka lutphei uh a, kei hong kha Sia Khup leh Sia Piang te tawh khut kivan in ka kikhen uh a, Zogam khuapi lam zuan dingin vanleng sung ka manawhta hi. (zop lai ding) Hau Za Cin\nPrevious: Microsoft Office tangdingin aki zangthei LibreOffice\nNext: Yangon khuapi sungah “The Interview” Movie kileizon in kiman


url: =Aki peipei leitung ~ Khat Thang :: ZOMI DAILY\nAki peipei leitung ~ Khat Thang\nposted on 3 July 2016 at 8:43 am UTC+9:30 Lomkholna: Article, Khatthang\n1892 lai-a, Stanford University ah thu piang takpi ahi hi. Kum 18 apha tangvalno khat in, a Sang saap piak ding sum hong nei nawn lo hi. Tagah hi sawnsawn ahih manin sumlepaii a ngetna ding mel thei lo-in hong cimawh lua peuhmah hi. Ahi zongin, ngaihsutna hoih khat hong nei thei-in, a lawmpa khat tawh musical concert khat a sang huang sung vuah bawlin sum zong ding, tua tawh a pilna sin zom ding cih ahi hi.\nConcert a ding piano tumsiam minthang Ignacy Jan Paderewski cial theih dingin hong kiho thei uh hi. Ahi zongin, piano tumsiampa cial man dingin, a manager pa in $2000 piak dingin ngen hi. Tangvalno nihte zong thukimin concert limcitak khat bawl zawh ding hong kipan uh hi.\nPawi bawl ni hong tung petmah hi. Paderewski zong piano tumin Stanford Sangah hong kihel takpi hi. Kamsiatna ci ding i hiam, tangval gel in, a concert ticket zuak uh a tup zah un khawng lo uh ahih manin $1600 bek hong ngah mawk uh hi. Lungkiat huaipi mahin, Paderewski kiangah hong pai uh a, a haksatnate hong gen tamai uh hi. A sum ngah sunsun uh $1600 pia-in, a kisam lai $400 pen check at sa-in pia uh hi. “A manlang thei penin hih check na thoh theih dingin hong hanciam nung, ahi zongin, tawmvei bel hong ngak in” ci-in kamciam pia-in hong thum uh hi.\nPaderewski in “Hi thei lo ee, tua bang ngeina om lo hi” a cih kawmin tua check balkekin, sum tang $1600 zong leh piakkik kawmin, “pawi a ding na sum bat tenguh lohkik un la, na Sang saap piak ding kisamte na piak khit uh teh a val lai leh tua a val teng kei hong pia un” ci-in gen hi. Tangval nihte zong um ngam lo phialin lamdang sa kawmin, lungdam thu hong ko uh hi. Paderewski a dingin a cihtak het lo huhna khat himah tase leh a picing mihing khat ii sep ding, a kilawm thu khat a sem khia kha na higige mawk hi. Bang dinga, cikmah a, meltheih ngei loh tangvalno nih huh kha ahizen tam maw?\nEite in zong, hi bang dan thute tuak kha ngei ciat ding hi hang. Eite a tam zaw in, “Hunna pia zenzen hi leng, kei bang ka sup lawh tam?” cih lam bek i ngaihsun kha ding hi. A picing lungsim tawh kidim mite in ahih leh, “Ken hun kei mawk leng hite bang suak mawk ding?” cih lungsim nei uh hi. Ngahkik ding khat peuh lamen masa lo zawin, sep ding a kilawm thumaan khat a semin kingaihsun zaw uh hi.\nPiano tum siam, Paderewski a gam ahi, Poland ah ciahkikin Prime Minister hong suak hi. Makai picing khat hi sam napi, kamsiatna ci ding hiam, leitung galpi khatna in, Poland gam zong hong nawk kha citciat hi. Poland gammi 1.5 million bang a gam sungah dongtuakin, sum nei lo, an nek ding nei lo-in hong om uh hi. Paderewski huhna ngetna ding thei lo-in, hong cimawh lua peuhmah hi.\nUS gam an le dongtuak huhna lam thu saipi (US Food and Relief Administration) kiangah huhna hong gal nget hi. Tua mun san ah a lian pen thusaipi pa Herbert Hoover — (a sawt lo a US President a suak to pa) na hi hi. Hoover in zong Poland gam cimawh dongtuakte huhna piak ding thukim pahin, nek theih tampi puak pah lian hi.\nHuhna kicing takin hong tung ahih manin, Paderewski a van gikpi hong zang pah hi. Lungdam lua ahih manin, US Food and Relief Administration a makaipipa tawh kimuh ding, lungdam koh dingin vaihawm pah hi. Hong kimuh phet un Paderewski in zahtakna pia in, a mai ah kun phial a lungdam thu a gen sawm laitak, Hoover in nawh satakin, na nial aa, “Kei tungah nang lungdam nong koh ding om lo hi, a zahtakhuai Prime Minister aw! Nang’ bel zong phawk kha nawn khol lo ding hi teh. Ahih hangin, tuma kum tamkhin sim lai-in, US gamah mi nih college sang kah a zop suak theih na dinguh, na huh ngei hi, tua mi nih lakah kei zong khat hing”. Khat Thang\nPrevious: MP te Nasep leh Mipi te Tangsap na ~ CS Dal\nNext: Nipidaw khualzinna ~ Lang Khan Khai\nPhamsa Philippines President Ngalliam bangin akivui manin mipite lungkimlo ~ Thang Khan Lian\nZAM Thupuak :: 25 December 2016\nLa teng lakah Zola mah ngaihpen ~ Pastor Zam Khan Lian\nNisim Khuasakna ah Kidophua Thu Pawlkhat


url: =Leitung ah ni thupi tuamtuam kinei a, tuate sungah adiakdiak in Khristiante ading Pate Ni pen ni thupi khatin kiciamteh hi. Pate Ni pen atam zaw USA,UK,Canada, Australia gamte ah June kha Nipi thumna sungah kibawlin, mun pawl khatte ah June kha Nipi nihna azang zong om hi. Europe gam sung leuleu ah ani le khate kibangkim loin, a tuampi khatin kibawl hi. Kawlgam sung le Zomite in Nute Ni leh Pate Ni atam zawin (USA) gamte tawh kituakin kibawlden hi. Tua manin tukum Pate ni (Father’s Day 2017) pen June 18,2017 (Sunday) Nipi thumna tawh kituak hi. Pate Ni hong piankhiatna leh tuni dong akizattheihna a hang tawm i gen loh phamawh dingin ka ngaihsun hi.\nNute Ni leh Pate Ni hong piankhiatna tangthu pen Nu leh Pa it luatna vive hangin apiang khia ahi hi. America gamah Pate Ni (Fathers Day) tawh kisai genna tuamtuam om hi. Mipawl khatin a genna ah West Virginia (USA)biakinn khat pan 1908 kumin kipankhia ci uh a, pawl khatte' leuleu in Vancouver,Washington DC ah Pate Ni amasa pen kibawl ci uh hi. Pawl khatte leuleu in Chicago branch,Lion’s Club makaipi Mr.Harry Meek in a ma suahni tawh kinai pen ding June Nipi thumna 1915 kumin Pate phawkna bawl masa ci-in a gen zong om hi.\nAhi zongin Pate Ni (Fathers Day) tangthu kiciamtehna taktak pen America gam Big Ben gunpi gei a om khuaneu khat ahi Spokane, Washington, ateeng Mrs.Sonora Smart Dodd tung pan hong piang khia ci-in kiciaptehna tam pen hi. Hih Smart Dodd te' Unau 6 pha uh a, a nu in nusia baih ahih manin a pa Mr.William Jackson Smart tawh nungta in khuasa to uh hi. Mrs. Smart Dodd in a pa kepnate thupisa lua ahih manin, 1909 kum Nute ni kibawlna biakinn khatah Nute tawh kisai Thugenna (Sermon) a zakna tungtawn in Pate Ni zong bawl dingin lungulhna leh veiina lianpi nei pah hi. A pa pen June kha sungah suak ahih manin, June 19,1910 kumin a masa pen Pate Ni (The frist Fathers Day) Spokane,Washington ah bawl pah hi.\nMrs.Smart Dood ngaihsutna pen 1916 kumin US President Woodrow Wilson in hoihsa in thapia pah hi. 1924 in US President Calvin Coolidge in US gambup ah Pate leh tate kizopzia limtak puahphatna nei-in, Pate ni thupit semsemna ding panla to suak hi. 1926 ciangin US gambup Pate Ni vaihawm pawl( National Fathers Day Committee) cih New York Khuapi ah kiphuan khia hi. 1956 kum ciangin US Congress in Pate ni Vaihawm pawl Committee te' thukhensatnate theihpihna leh kipsakna nei hi. 1966 in US President Lyndon Johnson in June Nipi thumna Pate Ni dingin pulak khia hi. 1972 kum ciangin President Richard Nixon in US gambup zum khakni (US Holiday) in zat ding phuang khia leuleu hi. Pate Ni thupi kisa semsem a, a sawt loin US leh leitung mun tuamtuam ah kizel hi. America gamah Pate Ni pen tuni ciang dong Ngeina ni thupi khatin kiciamteh a thupitak kibawlden hi. Anu sihkhit ciangin, a pa in zikik neihsan loin a tate pantah in akeptohna hangin, Pate Ni hong piangkhia ci leng kikhiallo kha ding hi.\nUS gamah Pate Ni ciangin pate phawkna ding Ngawng awh (Necktie) kipia hi. Pa a dam laite lingpaak san (Red Rose) kipia in, a sikhinte phawkna Paak kang (White Rose) kipia hi. Pate Ni ciangin mun tuamtuam pan inn lamah kiciah in Pate pahtawina leh zahtakna kinei ciat hi. Pate letsong hoih pen kipia in, anlim theithei banah a tamzaw Aksa meh (Chicken) leh Ngasa( Salmon)namte kinesak hi. Pate itna kammal hoihnono lai tawh gelhkhia in kikhak a, tate le pate lawmta bangin kithuah khawm hialhial uh hi. Pate Ni hong tun simin Pa nei nawn lote KEI akipan Zuapa ngai in khitui luang a om mah bangin, pa nei laite zong Pate' tungtawn a thupha sannate' hangin lungdamna khitui a luang tampi mah om thei hi. Hih pen a hi ding mah hi-in Khristian ngeina le sawlna zong ahi hi.\nMihing a piankhiatna dingin Pasian in Pasal (Pate) thupisak hi. Leitungah Pa (Father) kammal tuamtuam a kineih hangin a tam zaw (Papa,Dad,Dady,Pop ,Father)a nei kitam pen hi. Pasian in pate thupisa lua ahih manin, LST sungah Pasian mahmah (Abba) pa ci-in kigelh hi. Pa cih kammal pen zahtakna leh thupisakna leh a sang pen munah koihna khat ahi hi. Tua manin leitungah numei kumpi sangin pasal kumpi tam zaw a, numei sangin pasal (pate) mah in thukhual zaw le ngaihsut na picing nei zaw kici hi. Innkuan nuntakna ah tate in Nute ki-it ahih sam hangin, Pate kizahtak leh kilauzaw hamtang hi. Tua pen Pasian in innkuan Lutang dingin Nute koih loin, Pate mah koih ahihna kimukhia thei hi.\nNute in tate inn sungpan pattah a, Pate in Inn sung pan khuasuah in lawhcinna tunpih uh hi. Innkuan nuntakna ah Pa omlohna inn pen hawm suah in kisimmawh nuam hamtang hi. Pate pen tate a ding lungnuamna leh lamlak meivaakpi tawh kibang hi. Na pa adam lai le na itna lakin la, pahtawina leh zahtakna piak ding mangngil kei in. (Eph.6:1-3) Mi pawlkhatte in pate simmawh bawlin, Pa zong ci nuam loin " Ka father " ci zanzan thei uh hi. Pate i simmawhnop hangin, cik mah hunin kisimmawh thei ngeilo le kizongei lo dingin LST in gen hi. Pa simmawhte tuahpha ngeilo in, akhantawn in genthei/ lawhsam hamtang uh hi.\nPate lam panin i theih dingah Pa suahna haksa lo a, Pa hihna picing taktak ding baihlo citciat hi. Zi leh ta, inn le lo neihna tawh Pa hoih kici theilo a, Zi leh tate ading limpha suakin, Pasian thu tawh inn sung a makaih zote PA HOIH kici thei bek hi (Eph.6:4). Pate in dam sungin i tate mai lam ding khualna tawh Inn sung vaihawm siam ding thupi mahmah ding hi (Isai.38:1-2). Tua hi leh na sih khit ciangin,neih le laam kituh in na tate kitawng ngeingai lo ding uh hi. Innkuan lutangin Pate ahih manin, Pate khempeuh in i inn sung vaihawm siam mahmah ding kisam lua hi. Pate in i nuntakna tungtawn in tate etteh tham ding gamtat kampau, nek le dawn akipan lamlah zia siam mahmah ding thupi hi. Pate in tate' tungah i khaici vawh bangbang ki-at kik ding hi. I tate in pate' gamtatna hong zui ding hi leh na lungkim diam? Tua mah bangin tante in pate i bawl bangbang in, i tate in hong bawlkik ding cih ngaihsun kawmin pate itsiam ding thupi hi. tate in zong pate zahtakna le itna nuai ah thupha sansiam ding thupi mahmah hi. Pate itna pen Pasian itna taktak ahi hi.\nTua ahih manin tukum PATE NI in pa neilaite in " Pa aw,,, hong it ing! Zahtakna le pahtawina hong pia ing" ci-in pate pahtawi sawm ni. Pate' tungah sepding bawl ding bangin, na bawlkhak lohnate hangin mawhmaina ngenin, thupha kipiasak in. Tua mah bangin Pate in zong tate' tungah i lungkimlohna khat hangin, i kampau khakna (hamsiatna)te kisikkik in, Pa Pasian tungah thumsak in thupha piaksawm ciat ni. Tua bangin gamta siam le hang tukum Pate Ni 2017 pen akipahhuai le a lungdamhuai taktak Pate Ni (Happy Father’s Day) hong suak thei pan ding hi. Pate ni-in " PIANNA ZUA PA LAAM BANG PAK NI" ci-in Tongsan Media pan i kihansuah hi. Pate khempeuh Topan thupha pia in khansawt ta hen! Pa neilaite hampha le enhuai mah si maw!!\nLeitung kiukhat pan Phamsa pa itna le phawkna tawh,


url: =Voksa Bak Nih le Naupang Khat ~ Khat Thang :: ZOMI DAILY\nposted on 20 November 2014 at 12:45 pm Lomkholna: Article, Khatthang\nKawlgam khuata mizawng veng khat aom temple khat ah mihau khatin naupangte kaikhawmin an vakna khat va nei hi. Naupangte zong an lim, meh lim nek khak ding lawm takin hong kigual ngeingai uh hi.\nAnteh kan, be-meh le vosak bakpi nih ciat kuang sungah thuk sa in hawm sakin a nek khawm zaihzaih uh an-vakte innkuan in zong en-in lungkim mahmah uh hi. Tua leh naupang khat ankuang sungah voksa om lo-in be-meh le buh bek lukun a ne naupang khat mukha citciat uh hi.\nAn-hawmte kiangah hih naupang voksa pia kha lo na hi uh hiam? ci-in a dot uh leh an-hawmte in a kibangin naupangte a piak kim lam uh gen hi. An-vakpa lung himawh ahih manin naupang pa gei ah pai in hopih ding a sawm leh naupang pa lukhu tawi sung pan voksa bak nih na kitun a muh sak hi.\nNaupang pa zong khitui luangsa in an-vakpa hong hopih aa “ko ka inn vuah sa-meh ne zo ngei lo, ka Nu in vosak duh mahmah ing cih gen zelzel ahih ciang a, ka Nu a ding puak nuam ka hih manin kei nektang voksa a sel sim hing” ci-in gen hi. Thu piang takpi khat ahi hi.\nEite in, zing-an I nek ciangin ka Nu le Pa in zing-an bang a ne uh tam cih I phawk kha hiam? Sun-an I nek laitak in ka Nu le Pate in bang peuh a na ne uh diam? Nitak-an I nek laitak in ee ka Nu le Pate in cidam in a duh uh a ne zo ding uh hiam? cihte ngaihsut huai ka sa hi.\nNikten puansilh hoih nono I lei hunin, ka Nu le Pate in a puan luite mah uh a na silhsilh lai uh diam? I duh khat peuh I nek pakpak hunin ka Nu le Pate in bang a duh uh tam maw cih ngaihsut sak kha ngei hiam? Khasum I san simin ka Nu le Pate in zat ding sum akitasam uh tam maw? cih ngaihsut sak ding hi hang.\nMihing pianzia pen ei-le-ei bek mah a kikhual nuam kihi-in, zi le ta, pasalte bek kiphawk kha tawntungin Nu le Pa ahih leh kimangngilh kha zel thei hi.\nI kideih sakna ahih leh phawk huaite I phawkkhak ding ahi hi. Khat Thang\nPrevious: Thuthak Tomkimcing 19 Nov 2014\nNext: Suu Kyi President a ngah khakding Myanmar Parliament Chief patau mahmah\nMakai leh kikhalna ~ Lian Muan Kim


url: =Calvary Ah | Zomi Lyrics Directory :: Zomi Music and Songs Calvary Ah | Zomi Lyrics Directory :: Zomi Music and Songs\nDahna – Mangpha\nLai Siangtho Munte\nQuick Bible Verses by Topic\nWilliam R. Newell (1868-1956) Daniel B. Towner (1850-1919)\nSinglamteh tunga Topa Zeisu’ thuakna leh sihna tungtawna hong kilangkhia Pasian’ itna leh hehpihna a kicinna teci panna hih la William R. Newell’ phuah hi a, amah Moody Bible Institute-a sangsia sem den khat ahi hi.\nWilliam R. Newell pen America gam Savannah, Ohio ah May 22, 1868 ni-in suaka April 1, 1956 ni-in Deland, Florida ah si hi. Wooster College, Princeton Theological Seminary leh Oberlin Theological Seminary-te ah pilna sin hi. Chicago khua-a om Moody Bible Institute ah assistant superintendent-a a kikoih ma-in tawlkhat sung pastor sem hi. Laisiangtho hilh siam leh conference-a thugen minthang ahi hi. Kum tampi sung khuapi tampi ah Laisiangtho sinpihna nei kawikawi hi. Laisiangtho hilhcianbu tampi gelhkhia a, tuate’ lakah Romans, Hebrews leh Kilaakna bute minthang deuh hi. Studies in the Penteteuch leh Studies in Joshua-Job (Kregel Publications) zong gelh hi.\nNi khat, Institute-a a class ah laihilh dinga a pai laitakin hih lamalte hong suaka, kuama’ om lohna classroom khat ah lut-in a ip sunga a puak lai-ip tung khat ah gelhkhia ngelhngelh-a tu-a i sak banglian hi pah hi. Tua khit a sawt lo-in tua sanga a seppih Director of Music Dr. Daniel B. Towner tawh kituak uh-a tua lamalte lak hi. Tua zawh nai khat khit, a laihilhna pan a ciahkik ciangin a lawmpa Towner in a la-aw phuahsa in na nei a, a lawmta un Pasian’ tungah lungdam lua mahmah-in tua la sa khawm pah uh hi. 1895 kuma kikhen Famous Hymns labu sungah kihel pah hi.\nHih la phuakpa William R. Newell pen a pianthak ma-in pastor sem a pa a lungkhamsak ngei khat ahi hi. A pa lungkham lua-in Moody Bible Institute a President Dr. R. A. Torrey’ kiangah ap nuamin lai khak hi. Nisimin Laisiangtho kisimna leh piangthak khangno dangte tawh kithuahkhopna ah om leh a nuntakna kikhel zo ding ci-in lam-en hi. Torrey in ngaihsun-a, tua sang pen Pasian’ nasem dingte kipattahna mun hi a, khangno siate’ kipuahphatna mun hi lo ahih teh ci-in sang lo dektak hi. A tawpna ah a pa in thum teiiteii a, Dr. Torrey’ thukhun bangin nisimin amah tawh kimu den-a, sang thukhun khempeuh a zuih taktak ding leh kisang bek ding hi ci-in thukimna bawl uh hi.\nNewell hong pai takpi a, buaina hau lua mahmah takpi hi. Ahi zongin sang thukhunte bel a kimin zui zo vanglak hi. Nisimin Dr. Torrey kiangah pai dena, dotna tampipi nei den hi. Dr. Torrey in tua dotnate Laisiangtho panin dawng den napi-in Newell in suahtakna taktak ngah thei het kei leh kilawm hi. Ahi zongin zingsang khat a mai hong taii mahmah a, Pasian in a thungetnate uh dawng taktak cih Dr. Torrey in thei lian hi. Tua ni-in William R. Newell mi thak suak takpi hi. Tua ni a kipanin Newell pen sangnaupang khempeuh lakah a etteh huaipen sangnaupang hong suak hi. Tua bek tham lo-in America gam buppi a Laisiangtho hilh a siampen khat hong suakto lai hi.\nDaniel B. Towner pen March 5, 1850 ni-in America gam Rome, Pennsylvania-a suak hi a, October 3, 1919 ni-in Longwood, Missouri ah si hi. Evangelical gospel music lamah a pha ding om lo hi, ci-a kiciamteh ahi hi. Music hilh sia, conductor, solo sa, la-aw phuak, lamal phuak – siam loh mahmah a nei lo khat ahi hi. Ama’ pattahsa mi minthang tampi zong om hi. Charles M. Alexander, Harry Dixon Loes, Homer Hammontree, H.E. Tovey, George S. Schuler-te a kipan evangelical la makai tampite ama’ pattahsa vive ahi hi.1885 kum, D. L. Moody Cincinnati ah evangelistic campaign bawl dinga a pai-a kipan Moody leh Towner-te kizom den uh hi. Tua kikhoppite ah Towner in choir makaih-a Moody in a siam a vakna, kha lama a cihtaknate thupisa mahmah a, amah tawh kithuah dingin kun hi. Tua huna kipanin a sihkhiat dongin D.L. Moody tawh ahi zongin, Moody tawh kizom gospel nasepna khatpeuhpeuh tawh ahi zongin sem khawm den hi.\n1893 kum khuakhal sungin D.L. Moody in ama’ phuat sangpi Moody Bible Institute ah Music director a sem dingin Towner cial hi. Khangno lamte gospel music makai dinga pattah nading tupna ahi hi. Gospel la makai dingte limtaka pattahna kician neih ding kisam hi ci- a a phawk masa Moody leh Towner hi, kici thei hi. Music hilh sia khat ahihna, la khatpeuh a phuahna, mipi mai-a la a makaihna khempeuh ah mite Zeisu Khazih tawh a kizop nading uh, mite Pasian tawh a kinai nading uh tup-in nei vinven hi.\nLa-aw dawng 2,000 val phuaka, labu 14 kaikhawmin sangah laihilhna-a a zat ding textbook pawlkhat zong gelh hi. Ama’ phuah la-awte lakah, “Muang Ding Mang Ding” (Trust and Obey), “I Topa Hong Itna Lamdang” (Grace Greater Than Our Sin), “Saved By the Blood,” “Nor Silver Or Gold,” “My Anchor Holds,” “Only a Sinner” late minthang deuh hi.\nShare this (Hawmsawn in):\nCopyright © https://ZomiLyrics.com